দূষণমুক্ত প্রচারে ইসির প্রস্তাবে সম্মত প্রার্থীরা\n০২:৫৩ পিএম | ২৩ ফেব্রুয়ারি, ২০২০\nঢাকা-১০ আসনের উপনির্বাচনের প্রার্থীরা, ছবি: বার্তা২৪.কম\nঢাকা-১০ আসনের উপনির্বাচনে দূষণমুক্ত নির্বাচনী প্রচারে নির্বাচন কমিশনের (ইসি) পাঁচ দফা প্রস্তাবে সম্মত হয়েছেন সব প্রার্থী। ফলে এই নির্বাচনের প্রচারণা হবে দূষণমক্ত। জনদুর্ভোগের কথা বিবেচনায় নিয়ে প্রচারে এমন নতুনত্ব আনছে কমিশন।\nরোববার (২৩ ফেব্রুয়ারি) সকালে রাজধানীর আগারগাঁওয়ে অবস্থিত ইটিআই ভবনে এ লক্ষ্যে ঢাকা-১০ আসনের উপনির্বাচনে অংশ নেওয়া প্রার্থীদের সঙ্গে বৈঠকে বসে ইসি। সেখানে ইসির পক্ষ থেকে এগুলো নিয়ন্ত্রণে প্রস্তাব তোলেন। এই প্রস্তাবের সমর্থন দেন অংশ নেওয়া প্রার্থীরা।\nজানা গেছে, ইসির পক্ষে দূষণমুক্ত প্রচারের জন্য পাঁচ দফা প্রস্তাবনা তুলে ধরেন ঢাকা-১০ উপনির্বাচনের রিটার্নিং কর্মকর্তা জিএম সাহতাব উদ্দিন।\nপ্রস্তাবনায় ছিল- ১. প্রার্থীদের আচরণ বিধিমালায় বর্ণিত সংখ্যক নির্বাচনী ক্যাম্প অনুমোদিত স্থায়ী স্থাপনায় স্থাপন করবেন। ক্যাম্পসমূহে প্রার্থীরা পোস্টার, ব্যানার, ডিজিটাল ডিসপ্লে বোর্ড স্থাপন করতে পারবেন। সিটি করপোরেশন আইনে অনুমোদিত ডেসিবেল মাত্রায় মাইক বা শব্দযন্ত্র ব্যবহার করতে পারবেন।\n২. নির্বাচন কমিশন আসনের ২১টি জায়গা নির্ধারণ করেছে। সকল প্রার্থী সেখানে নিজ নিজ স্ট্যান্ড স্থাপন করে পোস্টার ঝুলাতে পারবেন। এক একটি জায়গায় পর্যায়ক্রমে সকল প্রার্থী শব্দযন্ত্র ব্যবহার করে আচরণ বিধিমালায় বর্ণিত সময়কালে প্রচারণা চালাতে পারবেন।\n৩. প্রার্থীরা নির্ধারিত স্থানে শোভাযাত্রা, পদযাত্রা সীমিত রাখবেন। নির্ধারিত কর্তৃপক্ষ প্রত্যেক প্রার্থীকে এ লক্ষ্যে নির্দিষ্ট দিন, সময় নির্ধারণ করে দিবেন।\n৫. কোনো তোরণ নির্মাণ করা হবে না, রাস্তার ফুটপাতে কোনো ক্যাম্প করা যাবে না, রাস্তায় কোনো পথসভা করা হবে না, সর্বোপরি নির্বাচনী পরিবেশ বিঘ্নিত হয় এমন কোনো কার্যক্রম হতে সবাই বিরত থাকবেন।\nএসব প্রস্তাবনা উত্থাপনের পর প্রধান নির্বাচন কমিশনার কেএম নূরুল হুদা প্রার্থীদের উদ্দেশে বলেন, ‘সম্প্রতি অনুষ্ঠিত ঢাকার দুই সিটি করপোরেশন নির্বাচনের প্রচারণা এমন ছিল যে পোস্টারের জন্য চাঁদ, সূর্য কিছুই দেখা যেত না। এসব কারণে দুর্ভোগ তৈরি হয়। সংসদ নির্বাচন অথবা স্থানীয় সরকার নির্বাচনে এত পোস্টার, ব্যানার, এত মাইকিংয়ের প্রয়োজন আছে কিনা, কোনো দেশের নির্বাচনে এমন করে কিনা। তারা না করলে আমরা করব না। কেন আমাদের শহরটাকে দূষিত করব। ঢাকা সিটির নির্বাচনে নাকি ২৫ টন পলিথিনের পোস্টার তৈরি হয়েছে, এগুলো কোথায় যাবে। তাই আমরা এই নির্বাচনের প্রচারণার জন্য ২১টি জায়গা নির্ধারণ করা হয়েছে। রাস্তার যেখানে সেখানে পোস্টার না টানিয়ে নির্দিষ্ট জায়গায় নির্বাচনী যে অফিস থাকবে, সেখানে প্রয়োজনে কমিশন নিজের খরচে বোর্ড টানিয়ে দেবে। সেই বোর্ডে ছয়জন প্রার্থী পোস্টার লাগাবেন।’\nপরে একে একে প্রার্থীদের বক্তব্য উপস্থাপনের সুযোগ দেওয়া হয়। এতে আওয়ামী লীগের প্রার্থী মো. শফিউল ইসলাম মহিউদ্দিন ভোটারদের সুবিধার্থে গণপরিবহন সচল রাখার অনুরোধ জানান। তিনি বলেন, ‘বিলবোর্ডে প্রচারের সুযোগ দিতে হবে। ভোটের আগে ইলেকট্রনিক ভোটিং মেশিন (ইভিএম) দেখার সুযোগ দিতে হবে।’\nনির্বাচন কমিশনের বৈঠক, ছবি: বার্তা২৪.কম\nবিএনপির প্রার্থী শেখ রবিউল আলম বলেন, ‘এজেন্টদের নিরাপত্তা দেওয়া হয় না। তাদেরকে বের করে দেওয়া হয়। হয় এজেন্টদের কেন্দ্রে যাওয়া, অবস্থান ও বাড়িতে ফেরার নিরাপত্তা দিতে হবে, অন্যথায় নির্বাচন ব্যবস্থা থেকে এজেন্ট তুলে দিতে হবে।’\nআলোচনায় জাতীয় পার্টির প্রার্থী মো. শাহাজাহান বলেন, ‘নির্দিষ্ট স্থানে প্রচার চালালে অলিগলিতে তা সম্ভব হবে না। এতে ভোটাররা প্রার্থী সম্পর্কে জানতে পারবেন না।’\nতিনি আরও বলেন, ‘নির্বাচনে ভোটার উপস্থিতি কম। কীভাবে ভোটার উপস্থিতি বাড়ানো যায়, তা ভেবে দেখা উচিত। এজেন্টরা নিরাপদে কেন্দ্রে অবস্থান করতে পারেন সেজন্য আইনশৃঙ্খলা বাহিনী ও ইসিকে সেই ভূমিকা পালন করতে হবে।’\nপ্রার্থীদের সমর্থন নেওয়ার পর সিদ্ধান্তগুলো তুলে ধরে প্রধান নির্বাচন কমিশনার (সিইসি) কেএম নূরুল হুদা বলেছেন, ‘প্রতিটি ইউনিয়নে, প্রতিটি ওয়ার্ডে একটা করে অফিস রাখতে পারবেন। এর বাইরে একেবারেই মাইক বাজাতে পারবেন না। নির্ধারিত ২১ জায়গায় পোস্টার টানাতে পারবেন। আর প্রতিটি ওয়ার্ডে একটি করে অফিস করবেন, সেখানে পোস্টার টানাতে পারবেন। এর বাইরে কোথাও বা রাস্তা, অলিতেগলিতে পোস্টার টানাতে পারবেন না। আর লেমিনেটেড পোস্টার টানাতে পারবেন না। ঢাকা-১০ আসনের জন্য গাড়ি চলাচল উন্মুক্ত করলাম। শুধুমাত্র মোটরসাইকেল চলবে না।\nতিনি বলেন, ‘ঢাকা-১০ আসনের ভোটের দিন অফিস খোলা থাকবে। আমরা সার্কুলার জারি করে দেব, যাতে অফিস থেকে গিয়ে কর্মকর্তারা ভোট দিতে পারেন। প্রতিটি দল ৫টি শোভাযাত্রা করতে পারবে। যেখানে সুবিধা সেখানে শোভাযাত্রা করতে পারবেন।’ তবে এই নির্বাচনে কোনো জনসভা করা যাবে না। আগামীতে নির্বাচনী আচরণবিধি পরিবর্তন করে এই বিধিগুলো যোগ করা হবে। জাতীয় পর্যায়ের জন্য আমরা বিধিই পরিবর্তন করে ফেলব।’\nপরে ইসির প্রস্তাবনা সংক্রান্ত নথিতে স্বাক্ষর করে সমর্থন জানান ছয় প্রার্থী।\nঢাকা-১০ আসনের উপনির্বাচনে বৈধ প্রার্থীরা হলেন- আওয়ামী লীগের মো. শফিউল ইসলাম, বিএনপির শেখ রবিউল আলম, জাতীয় পার্টির হাজী মো. শাহজাহান, বাংলাদেশ মুসলিম লীগের নবাব খাজা আলী হাসান আসকারী, বাংলাদেশ কংগ্রেসের মিজানুর রহমান চৌধুরী এবং প্রগতিশীল গণতান্ত্রিক দলের (পিডিপি) আব্দুর রহীম।\nঢাকা দক্ষিণ সিটি করপোরেশনের ১৪, ১৫, ১৬, ১৭, ১৮ ও ২২ নম্বর ওয়ার্ড নিয়ে গঠিত ঢাকা ১০ আসনে একাদশ সংসদের সদস্য ছিলেন নব নির্বাচিত মেয়র তাপস। ঢাকা দক্ষিণের সদ্য সমাপ্ত নির্বাচনে অংশ নিতে তিনি পদত্যাগ করায় আসনটি শূন্য হয়। এ আসনে ২১ মার্চ ভোটের দিন সামনে রেখে মনোনয়নপত্র জমার শেষ দিন ছিল গত বুধবার। আজ ২৩ ফেব্রুয়ারি ছিল মনোনয়নপত্র যাচাই-বাছাই ও ২৯ ফেব্রুয়ারি পর্যন্ত প্রত্যাহারের সুযোগ শেষে ১ মার্চ প্রতীক বরাদ্দ হবে।\nদূষণমুক্ত প্রচার উপনির্বাচন ইসি প্রার্থী


লোকমান তাজ | প্রকাশের সময় : ৬ অক্টোবর, ২০১৭, ১২:০০ এএম\nসভেতলানা আলেক্সিয়েভিচ ১৯৪৮ সালে বেলারুশ জন্ম গ্রহণ করেন। তিনি বেলারুশীয় প্রমিলা সাংবাদিক এবং লেখিকা। ২০১৫ সালে সাহিত্যে নোবেল পুরস্কার লাভ করেন। তিনি বেলারুশের ইতিহাসে একমাত্র ব্যক্তি, যিনি নোবেল পুরস্কার পেয়েছেন। সভেতলানা আলেক্সিয়েভিচ হলেন চতুর্দশ নারী, যিনি সাহিত্যে নোবেল পেয়েছেন। নিজের দেশে আলেক্সিয়েভিচ সরকারের একজন সমালোচক হিসেবে পরিচিত। এই লেখিকা এ মনুমন্টে টু সাফারিং অ্যান্ড করেজ ইন আওয়ার টাইম বইয়ের জন্য এ পুরস্কার পেয়েছেন। নোবেল পুরস্কারের ইতিহাসে আলেক্সিয়েভিচ ১৪তম নারী যিনি সাহিত্যে ১১২তম লেখক হিসাবে এ পুরস্কার পেয়েছেন। চেরনোবিল এবং দ্বিতীয় বিশ্বযুদ্ধ নিয়ে লেখা বইয়ের মাধ্যমেই আলেক্সিয়েভিচ আন্তর্জাতিক অঙ্গনে পরিচিত অর্জন করেন। এই দুই ঘটনার ভয়াবহতা তিনি প্রত্যক্ষদর্শীর বরাতে আবেগ দিয়ে ফুটিয়ে তুলেছিলেন। তাঁর সেই বইগুলো বিভিন্ন ভাষায় অনূদিত হয়েছে। নোবেল পুরস্কার ছাড়াও তিনি আন্তর্জাতিক পুরস্কারে ভ‚ষিত হয়েছেন। সভেতলানা আলেক্সিয়েভিচের চল্লিশ বছর কেটেছে সাবেক সোভিয়েত ইউনিয়ন ও তার পরের সময়ের অসংখ্য মানুষের জীবন কাহিনী শুনে। তবে তার গদ্য কেবল ইতিহাসকে তুলে ধরেনি, ধারণ করেছে মানুষের আবেগের ইতিহাস। প্রায় অর্ধ-শতক পর একজন সাহিত্যিককে এই পুরস্কার দেওয়া হয়, যিনি মূলত ‘নন-ফিকশন’ লেখক। ২০০৫ সালের পহেলা এপ্রিল ঠড়রপবং ভৎড়স ঈযবৎহড়নুষ গ্রন্থটির ইংরেজি অনুবাদ প্রকাশ উপলক্ষে লেখিকার একটি সাক্ষাৎকার বেরিয়েছিল উধষশবু অৎপযরাব চৎবংং-এর ওয়েবসাইটে। সাক্ষাৎকারটি গ্রহণ করেছিলেন আনা লুচিচ। সাক্ষাৎকারটির চুম্বকাংশ পাঠকদের জন্য-\nআনা লুচিচ: চমকপ্রদ, আবেগময় একটি বই চেরনোবিলের জবানবন্দী। পাঠকের মনে কি ধরনের অনুভ‚তি বা প্রতিক্রিয়া সৃষ্টি করতে চেয়েছিলেন আপনি?\nসভেতলানা আলেক্সিয়েভিচ: একটি ধারণা চালু আছে যে দুর্ঘটনার এত বছর পর চেরনোবিল সম্পর্কে যা কিছু জানার ছিল, সবই মনে হয় আমরা জেনে ফেলেছি; চেরনোবিল সুদূর অতীতের ঘটনা, ওই পুরনো কাসুন্দি কেউ নাকি আর শুনতে চায় না। কিন্তু সত্যি কথা হলো, সেই দুর্ঘটনা যেমন আমরা ভুলিনি, তেমনই চেরনোবিল নামের প্রপঞ্চটি আজও আমরা সঠিকভাবে বুঝতে সক্ষম হইনি।\nআনা লুচিচ: বইটির প্রতি কোন ধরনের প্রতিক্রিয়া সবচেয়ে বেশি লক্ষ্য করেন?\nসভেতলানা আলেক্সিয়েভিচ: অনেক পাঠকের কাছে এই বইটি গোমর ফাঁস করে দেয়ার মত, অজানা সত্যের সহসা উন্মোচন। “বাস্তবে কি ঘটেছিল আমার তো কোনো ধারণাই ছিল না, বিশেষ করে ব্যক্তিপর্যায়ে”। বইটি শুধু চেরনোবিলের দুর্ঘটনা আর তার পেছনের কার্যকারণে সীমাবদ্ধ নয়। বরং চেরনোবিল-পরবর্তী পৃথিবীও এর বিষয়বস্তু। আমজনতার প্রতিক্রিয়া কী ছিল, দুর্ঘটনার মধ্য দিয়ে তারা কিভাবেই বা টিকেছিল? দুর্ঘটনার প্রাকৃতিক ক্ষয়ক্ষতি আর মানুষের জেনেটিক গঠনের উপর ক্ষতিকর প্রভাব যেমন এই বইতে এসেছে, আমাদের জীবনে আমাদের মননে আর চেতনায় সেই অভিজ্ঞতাগুলো কী প্রভাব ফেলেছিল, তার বর্ণনাও আছে এখানে।\nআনা লুচিচ: তথ্য-উপাত্ত সংগ্রহ আর সাক্ষীদের জবানবন্দী গ্রহণ করতে আপনার কত সময় লেগেছিল? বইটি লিখতে কতদিন লাগে? যত তথ্য জড়ো করেছিলেন, তার কতখানি বইয়ে স্থান পায়?\nসভেতলানা আলেক্সিয়েভিচ: আমার সব বই-ই সাক্ষীদের জবানবন্দী নির্ভর, জনতার জীবন্ত কণ্ঠের প্রতিধ্বনি। সাধারণত একটি বই লিখতে আমার তিন থেকে চার বছর সময় লাগে, কিন্তু এই বইয়ের জন্যে দশ বছরের বেশি লেগে গিয়েছিল। চেরনোবিলে প্রথম যে কয় মাস ছিলাম, পুরো এলাকা নানা দেশের সাংবাদিক আর লেখকে ঠাসা ছিল, তাদের সবার মুখেই শয়ে শয়ে প্রশ্ন। আমি এই মর্মে নিশ্চিত হয়েছিলাম যে আমাদের ধর্তব্যের বাইরে সম্পূর্ণ অচেনা রহস্যময় এক নতুন অভিজ্ঞতার সম্মুখীন হয়েছি আমরা, যদিও সবাই চেষ্টা করে যাচ্ছে সাধারণ প্রচলিত ভাষায় এর বর্ণনা দেয়ার, স্বভাবসিদ্ধ পুরনো ফর্মুলায় একে আটকে রাখার। হ্যাঁ, ঠিকই আমরা কমিউনিস্ট শাসনব্যবস্থার দোষত্রæটি তুলে ধরছি, সাধারণ মানুষের বিরুদ্ধে প্রতারণা আর জোচ্চুরির কথা বলছি। এহেন দুর্ঘটনায় কী করা উচিত বা অনুচিত কাউকে কিছু বলা হয়নি, কবলিত মানুষকে আয়োডিন সরবরাহ করা হয়নি, ইত্যাদি ইত্যাদি। সব অভিযোগই অক্ষরে অক্ষরে সত্য ছিল, তাতেও সন্দেহ নেই। যেহেতু রুশ-চালিত পারমাণবিক চুল্লীতে বিস্ফোরণ ঘটে, প্রতিক্রিয়া স্বরূপ রুশ-বিরোধী জাতীয়তাবাদী চেতনা প্রবলভাবে দানা বেঁধে উঠেছিল বেলোরাশিয়া এবং ইউক্রেনে। লোকমুখে অভিযোগ উঠে যে তেজস্ক্রিয় রশ্মি দিয়ে রুশরা আমাদের দূষিত করে দিয়েছে।\nআনা লুচিচ: চেরনোবিলের জবানবন্দী বইটি লেখার সিদ্ধান্তে কিভাবে উপনীত হলেন? এর পেছনে মূল অনুপ্রেরণা কোত্থেকে এসেছিল?\nসভেতলানা আলেক্সিয়েভিচ: চেরনোবিল আমাদের দেখিয়েছে আধুনিক বিশ্বে ক্ষমতার অন্ধ উপাসনা কত বিপজ্জনক। সব কিছুর ঊর্ধ্বে বলপ্রয়োগ আর পেশীশক্তির উপর নির্ভরশীলতা কি ভয়ংকর ত্রæটিপূর্ণ। আমাদের এই আধুনিক জীবনদর্শন আমাদের নিজেদের জন্যেই কতখানি মারাত্মক হয়ে দাঁড়িয়েছে। প্রযুক্তি-মানবের কত পেছনে পড়ে আছে পরহিত-কামী মানব। একদম শুরুর দিন থেকে এই দুর্ঘটনা আমাদের মাথার উপর ঝুলছিল, তেজস্ক্রিয় মেঘের আকারেই শুধু নয় - বিস্ফোরণে নিউক্লিয়ার রিয়্যাক্টরের ছাদই শুধু উড়ে যায়নি, চেরনোবিলে উড়ে গিয়েছিল আমাদের সমগ্র বিশ্বচিন্তা, জীবনদর্শন। সোভিয়েত শাসনের ভিতকে নড়বড়ে করে দিয়েছিল সোভিয়েত-আফগান যুদ্ধ, চেরনোবিল এসে সেই পুরো ভিত্তিকে প্রবলভাবে ঝাঁকিয়ে দিয়ে গেল। এমন শক্তিশালী বিস্ফোরণ যে আমাদের সবার জীবন চুরমার হয়ে গেল। আমার মনে আছে সাধারণ মানুষ এবং তাদের সন্তান-সন্ততির সুরক্ষার প্রতিজ্ঞায় সরকার-বিরোধী সমাবেশ হয়েছিল বেলোরাশিয়ায়, তাতে লক্ষ লোকের জমায়েত হয়েছিল। সেই অনন্য অভিজ্ঞতা আমি বলতে চেয়েছি। হঠাৎ করেই বেলোরাশিয়ার পুরুষতান্ত্রিক সনাতনী সমাজকে ভবিষ্যতের অজানা আশঙ্কার মুখোমুখি দাঁড়াতে হয়েছিল।\nআনা লুচিচ: সাধারণ মানুষের কাছ থেকে যেসব গল্প শুনেছেন, সরকারী ভাষ্য বা মিডিয়া-প্রদত্ত বিবরণ থেকে তা কতটুকু আলাদা ছিল?\nসভেতলানা আলেক্সিয়েভিচ: দুটো সম্পূর্ণ আলাদা। বেলোরাশিয়াতে আমরা সবসময়ই এই পরিস্থিতি দেখে আসছি, রাশিয়াতেও কিছুটা রয়েছে - সাধারণ মানুষ যেভাবে ঘটনা প্রত্যক্ষ করে, সরকারী সংস্করণের সাথে তার কোনো মিলই পাওয়া যায় না। কর্তৃপক্ষের মূল উদ্দেশ্য কি? কর্তৃপক্ষ নিজেদের সুরক্ষায় প্রাণপণে সচেষ্ট থাকে সবসময়। সেই আমলের টোটালিটারিয়ান শাসকগোষ্ঠী এই প্রবণতার জ্বলজ্বলে উদাহরণ: মানুষের মাঝে যে কোনো ধরনের আতঙ্ককে ওরা ভয় পেতো, ভয় পেতো সত্যকেও। অধিকাংশ মানুষেরই কোন উপলব্ধি ছিল না যে আশপাশে কী ঘটছে। আত্মরক্ষার প্রচেষ্টায় ব্যতিব্যস্ত কর্তৃপক্ষ তাই জনগণকে অবলীলায় ধোকা দিলো, মিথ্যা বললো। জনগণকে আশ্বাস দিলো যে সবকিছু ঠিক আছে, সব নিয়ন্ত্রণে আছে, বিপদের কোন আশংকা নেই। বাচ্চারা উঠানে ফুটবল খেলছিল, রাস্তা থেকে আইসক্রিম কিনে খাচ্ছিল, ছোট্ট শিশুরা বালু-বাক্সে বসে আনন্দ করছিল, এমনকি বহু লোক সীবীচে গিয়ে সূর্যস্নানও করেছিল নির্ভয়ে। আজকে লক্ষ লক্ষ শিশু পড়ে আছে অসুস্থ-অথর্ব হয়ে, অনেকে মারাও গেছে। পারমাণবিক দুর্ঘটনার মুখোমুখি দাঁড়িয়ে মানুষ অবশেষে বুঝতে পেরেছিল যে তারা নেহায়েত একাকী, তাদের পাশে কেউ নেই। বুঝতে পেরেছিল যে ঘটনার প্রকৃত সত্য তাদের কাছ থেকে লুকানো হয়েছে, সাহায্যের হাত বাড়িয়ে কেউ আসবে না, না কোন বিজ্ঞানী, না কোন ডাক্তার। এহেন পরিস্থিতি তাদের জন্যে ছিল নতুন, নজিরবিহীন।\nআনা লুচিচ: আপনার বইগুলোতে সাক্ষাৎকারের সাথে কল্পসাহিত্যে ব্যবহৃত কলাকৌশলের সংমিশ্রণ দেখা যায়। সাহিত্যের এক অনন্য ঘরানা বলে মনে হয়েছে আমার কাছে। একই ধরনের কাজ করছেন, এমন অন্য লেখক আছেন?\nসভেতলানা আলেক্সিয়েভিচ: এভাবে গল্প বলার ঐতিহ্য - অর্থাৎ মৌখিক ইতিহাস সংগ্রহ করা, মানুষের জীবন্ত কণ্ঠ রেকর্ড করে রাখা - এই কলাকুশলগুলো আমার অনেক আগে থেকেই রুশ সাহিত্যে চালু আছে। দ্বিতীয় বিশ্বযুদ্ধে লেনিনগ্রাদের অবরোধ নিয়ে লেখা গ্রানিন ও আদামোভিচের বইগুলো উল্লেখ্য - যেমন ধরুন জ্বলন্ত গ্রাম থেকে এসেছি আমি গ্রন্থটির কথা। আমার নিজের বইগুলো লেখার পেছনে ওই বইগুলো আমাকে অনুপ্রেরণা যুগিয়েছে। আমার বোধোদয় হলো যে জীবন এত বহুমুখী, একই ঘটনার এত রকম বিবরণ বা ব্যাখ্যা মেলে যে ¯্রফে কল্পসাহিত্য বা দলিল-দস্তাবেজ দিয়ে সেই বৈচিত্র্যকে বেঁধে রাখা আদৌ সম্ভব নয়। তাই গল্প বলার ভিন্ন কৌশল খুঁজে বের করতে বাধ্য হয়েছি আমি।


যার তেলাওয়াত শুনে কাঁদতেন বিশ্বনবি সা. - MuftiMahbub\nYou are at:Home»ইবাদত»যার তেলাওয়াত শুনে কাঁদতেন বিশ্বনবি সা.\nBy admin on\t January 2, 2020 ইবাদত, ইসলাম প্র‌তি‌দিন, দার‌সে কুরআন, প্রবন্ধ\nকুরআন আল্লাহর কিতাব। আল্লাহ তাআলা এ কিতাব দীর্ঘ ২৩ বছর ধরে বিশ্বমানবতার কল্যাণে রাসুলুল্লাহ সাল্লাল্লাহু আলাইহি ওয়া সাল্লামের ওপর নাজিল করেছেন।\nসাহাবায়ে কেরাম এ কুরআনের সর্বশ্রেষ্ঠ ধারক ও বাহক। তাদের মধ্যে অন্যতম একজন হজরত আব্দুল্লাহ ইবনে মাসউদ রাদিয়াল্লাহু আনহু। যার তেলাওয়াত শুনলেই বিশ্বিনবি সাল্লাল্লাহু আলাইহি ওয়া সাল্লাম কাঁদতেন।\nসাহাবায়ে কেরামের হৃদয়ে বহন করা কুরআন আজো অক্ষত অবিকৃত অবস্থায় বিশ্বব্যাপী মুসলিম উম্মাহর কাছে বিরাজমান। তারা ছিলেন কুরআনের একান্ত অনুরাগী। কুরআনের ভাব-মর্মে তাদের ঈমান বেড়ে যেত।\nতাদের তেলাওয়াতে অস্রুসিক্ত হতো মুমিন মুসলমান। এসব সাহাবিদের মধ্যে অন্যতম হজরত আব্দুল্লাহ ইবনে মাসউদ রাদিয়াল্লাহু আনহু। তুলে ধরা হলো তার সংক্ষিপ্ত পরিচয়-\nবিশ্বনবির হিজরতের ৩৭ বছর আগে পবিত্র নগরী মক্কায় জন্ম গ্রহণ করেন হজরত আব্দুল্লাহ ইবনে মাসউদ রায়িাল্লাহু আনহু। ইসলাম গ্রহণের তালিকায় তার নাম ৬ নম্বরে। তিনি বদর, ওহুদ, খন্দক, বায়আতে রেদওয়ানসহ অনেক যু.. দ্ধে অংশগ্রহণ করেন।\nআল্লাহর রাসুলের প্রিয় সাহাবি আব্দুল্লাহ ইবনে মাসউদ কুরআনের সাধক হিসেবে আজো বিশ্ববিখ্যাত। তার ব্যাখ্যা এবং মতামত এখনো সবার শীর্ষে গ্রহণযোগ্য। তিনি ছিলেন কুরআনুল কারিমের একনিষ্ঠ সেবক ও গবেষক। জীবনের উল্লেখযোগ্য সময় তিনি কুরআন গবেষণায় ব্যয় করেছেন। হয়েছেন রইসুল মুফাসসিরিনদের একজন।\nইতিহাস সাক্ষী, কটু কথা ও নির্যাতনকে উপেক্ষা করে অসীম সাহসী কুরআনের সাধক আব্দুল্লাহ ইবনে মাসউদ কাবা শরিফে সুরা আর-রাহমানের কিছু অংশ তেলাওয়াত করে হিংস্র কুরাইশ নেতাদের হতবাক করে দেন। হিজরতে আগে মক্কার কঠিন পরিস্থিতিতে বিশ্বনবির পর তিনিই সর্বপ্রথম প্রকাশ্যে পবিত্র কুরআনুল কারিম তেলওয়াত করেন।\nহাদিসের বিখ্যাত গ্রন্থ বুখারিতে হজরত আব্দুল্লাহ ইবনে মাসউদ নিজেই বর্ণনা করেন, ‘রাসুলুল্লাহ সাল্লাল্লাহু আলাইহি ওয়া সাল্লাম তাঁকে কুরআন তেলাওয়াত করতে বলতেন এবং তাঁর তেলাওয়াত শুনে তিনি অস্রুসিক্ত হতেন।’\nবিশ্বনবি তাঁর তেলাওয়াতের প্রশংসা করে বলতেন, ‘কুরআন যেভাবে নাজিল হয়েছে ঠিক তেমন ও সুন্দরভাবে তেলাওয়াত করে খুশি হতে চায়, সে যেন ইবনে উম্মে আবদ (অবদুল্লাহ ইবনে মাসউদ)-এর মতো কুরআন তেলাওয়াত করেন।’ (মুসনাদে আহমদ)\nরাসুলুল্লাহ সাল্লাল্লাহু আলাইহি ওয়া সাল্লাম (সাহাবাদেরকে) তাঁর কাছ থেকে কুরআন শেখার নির্দেশ দিতেন।’ (বুখারি)\nআব্দুল্লাহ ইবনে মাসউদ বিশ্বনবির ঘরেই লালিত-পালিত হন। তাঁকে অনুসরণ করে জীবনাচার ও চারিত্রিক গুণাবলী অর্জন করেন। এ কারণেই বিশ্বনবি বলতেন- ‘হেদায়াত প্রাপ্তি, আচার-আচরণ ও চারিত্রিক বৈশিষ্ট্যের দিক দিয়ে তিনিই (আব্দুল্লাহ ইবনে মাসউদ) হচ্ছেন রাসুলুল্লাহ সাল্লাল্লাহু আলাইহি ওয়া সাল্লামের সবচেয়ে নিকটতম উত্তম ব্যক্তি।’\nতিনি বিশ্বনবির শিক্ষালয়ে শিক্ষা লাভ করেন। এ কারণেই সাহাবিদের মধ্যে যারা কুরআনের সবচেয়ে ভালো পাঠক, ভাব ও অর্থের সবচেয়ে বেশি বুঝদার এবং আল্লাহর আইন ও বিধি-বিধানের ব্যাপারে সবচেয়ে বেশি অভিজ্ঞ, তিনি ছিলেন তাঁদেরই একজন।


রাজনৈতিক দলগুলোর প্রতি সমঝোতার আহ্বান সিইসির - দৈনিক গৌড় বাংলা\nHome জাতীয় রাজনৈতিক দলগুলোর প্রতি সমঝোতার আহ্বান সিইসির\nরাজনৈতিক দলগুলোর প্রতি সমঝোতার আহ্বান সিইসির\nদ্বাদশ জাতীয় সংসদ নির্বাচন সুষ্ঠু ও অবাধ করতে রাজনৈতিক দলগুলোকে নিজেদের মধ্যে সমঝোতায় পৌঁছার আহ্বান জানিয়ে তাদেরকে ভোটের মাঠ না ছাড়ার পরামর্শ দিয়েছেন নবনিযুক্ত প্রধান নির্বাচন কমিশনার (সিইসি) কাজী হাবিবুল আউয়াল।\nসোমবার নির্বাচন ভবনের মিডিয়া সেন্টারে সাংবাদিকদের ব্রিফিংকালে তিনি এ আহবান জানান। গতকাল রবিবার শপথ গ্রহণের পর আজ প্রথম সভা করে নতুন নির্বাচন কমিশন। সিইসি কাজী হাবিবুল আউয়ালের সভাপতিত্বে অনুষ্ঠিত সভায় নির্বাচন কমিশনার বেগম রাশিদা সুলতানা, ব্রিগেডিয়ার জেনারেল (অব.) আহসান হাবীব খান, মো. আলমগীর ও আনিছুর রহমান অংশ নেন। ইসি সচিবালয়ের সচিব মো. হুমায়ুুন কবীর খোন্দকার সভায় উপস্থিত ছিলেন। সাংবাদিকদের এক প্রশ্নের জবাবে সিইসি বলেন, রাজনৈতিক নেতৃত্বের মধ্যে সমঝোতা সৃষ্টির চেষ্টা করতে হবে। মুখ ফিরিয়ে রাখলে দূরত্ব আরো বাড়বে।\nতিনি বলেন, ‘নির্বাচন কমিশনের শক্তি অসীম নয়। রাজনৈতিক নেতৃত্বকে আমরা সহায়তা করব। রাজনৈতিক নেতৃত্ব যদি রাজনৈতিক নেতৃত্বকে সহায়তা না করে, পলিটিক্যাল লিডারশিপে যদি ন্যুনতম সমঝোতা না থাকে, আমি তো তাদের মুরব্বি হতে পারব না। তারা আমাদের চেয়ে অনেক বেশি জ্ঞানী, অনেক বেশি অভিজ্ঞ। আমরা সুন্দর নির্বাচনের মাধ্যমে গুড গভর্নেন্স এবং ভালো সংসদ গড়ে তোলার চেষ্টা করবো। এদিক থেকে আমাদের কোনও কার্পণ্য থাকবে না।’ বিএনপিকেও আমন্ত্রণ জানাবেন উল্লেখ করে সিইসি বলেন, ‘রাজনৈতিক নেতৃত্বের যে দায়িত্বটা রয়েছে সেটা যদি শেয়ার না করেন, তাহলে নির্বাচন কমিশন এককভাবে যে কাজ করবে সেখানে সীমাবদ্ধতা দেখা দেবে। আমাদের দায়িত্ব আছে, রাজনৈতিক নেতৃত্বের কাছে আবদার করা, আমরা অনুনয়-বিনয় করব, আপনারা নিজেদের মধ্যে সমঝোতা সৃষ্টি করেন। একটা চুক্তিতে আসবেন যে, আপনারা নির্বাচনটা সুন্দরভাবে পরিচালনা করবেন, সহিংসতা করবেন না। কেউ কাউকে বাধা দেবেন না।’\nতিনি বলেন, লেভেল প্লেইং ফিল্ড ইসি এককভাবে করতে পারে না। রাজনৈতিক নেতৃত্বকে নিজেদের মধ্যেও একটা সমঝোতা সৃষ্টির চেষ্টা করতে হবে। আমার অভিজ্ঞতা, আলোচনার মাধ্যমে সমস্যা কমে আসে। না হলে কিন্তু দূরত্ব বাড়তে থাকে। রাজনৈতিক দলগুলোর কাউকে না কাউকে অহংকার ত্যাগ করে আলোচনা করতে হবে। নির্বাচন করতে গেলে আমাদের ভূমিকা কী হবে? আমরা কতটা সংযত থাকবো? পারস্পরিক ঐক্যে সহযোগিতামূলক আচরণ করবো? সিইসি বলেন, রাজনৈতিক দলগুলো নির্বাচনকে অর্থবহ করার জন্য স্ব স্ব অবস্থান থেকে করণীয় না করলে, উনারা নিজেদের প্রশ্নবিদ্ধ করবেন নাকি আমাদের প্রশ্নবিদ্ধ করবেন? আমি সবিনয়ে বলবো, আমাদের ক্ষমা করবেন। আপনাদের কিছু যদি ব্যর্থতা থাকে তবে সেটাও স্বীকার করুন। সবাই নির্বাচনে অংশগ্রহণ করে গণতান্ত্রিক ব্যবস্থা রিস্টোর করুন। বিএনপি নির্বাচনে যাবে না বলে ঘোষণা দিয়েছে, এ বিষয়ে সাংবাদিকরা দৃষ্টি আকর্ষণ করলে তিনি বলেন, বিএনপি যদি এমন ঘোষণা দিয়েও থাকে, আমরা কী তাদের চা খাওয়ার আমন্ত্রণ জানাবো না? কোনও কথাই শেষ কথা নয়।\nসিইসি আরো বলেন, তারা আন্তরিকতা, নিষ্ঠা ও সততার সঙ্গে দায়িত্ব পালন করবেন। সবার অংশগ্রহণের মধ্য দিয়ে নির্বাচন করে গণতন্ত্রকে সুসংহত করতে চেষ্টা করবেন। সাংবিধানিক শপথে থেকে সততা-নিষ্ঠার সঙ্গে নির্বাচন পরিচালনায় তাঁরা সচেষ্ট থাকবেন।তিনি বলেন, নির্বাচন বিশাল কর্মযজ্ঞ। বিশেষ করে জাতীয় নির্বাচন। যেখানে রাজনৈতিক দলগুলোর আগ্রহ থাকে। সবার আবেগ বুঝতে হয়। নির্বাচন সুষ্ঠু করতে রাজনৈতিক দলগুলোর ভূমিকা রয়েছে। নির্বাচনের বটম লেভেলে দলগুলোর অনেক কর্মী থাকে, তাদের দায়িত্ব পালন করতে হবে।\nরাজনৈতিক দলগুলোর উদ্দেশ্যে সিইসি বলেন, মাঠ ছেড়ে চলে আসলে হবে না। মাঠে থাকবেন। কষ্ট হবে। বিএনপিকে আস্থায় আনার বিষয়ে এক প্রশ্নের জবাবে কাজী হাবিবুল আউয়াল বলেন, ‘নির্বাচন দলীয় সরকারের অধীনে হয় না। সরকার কিন্তু নির্বাচন করে না। একটি সরকার তো থাকবেই। ওয়ান ইলেভেনে একটা সরকার ছিলো, আবার নির্দলীয় সরকারও ছিল। তাদের অধীনেও কমিশন থাকে। তারা নির্বাচনের দায়িত্ব দিয়ে থাকে কমিশনকে। আমাদের ওপর যে দায়িত্ব অর্পিত হয়েছে, আমরা চেষ্টা করবো ভোটাররা যাতে ভোট দিতে পারে। তাদের আস্থা অর্জনের চেষ্টা করবো।’\nসিইসি বলেন, ‘আমরা চেষ্টা করবো। আমাদের সামর্থ-শক্তি অসীম নয়। আন্তরিকভাবে চেষ্টায় ঘাটতি থাকবে না। আমি যতটুকু পারবো নিজের সামর্থ অনুযায়ী চেষ্টা করবো। নির্বাচনের সময় অভিযোগ পেলে তাৎক্ষণিক সংশ্লিষ্ট পুলিশ কর্মকর্তার সঙ্গে যোগাযোগ করবো। সে অনুযায়ী ব্যবস্থা নেবো। ইভিএম প্রসঙ্গে তিনি বলেন, ইভিএম নিয়ে কি সিদ্ধান্ত হবে সেটি এখনই বলতে পারবো না। আলোচনা করবো, ইভিএমের ভালো-মন্দ আলোচনা করবো। পরে সিদ্ধান্ত নেয়া যাবে। আমরা নির্বাচন সংশ্লিষ্ট আইনগুলোও পর্যাপ্ত কিনা সেটি দেখবো। নির্বাচন পরিচালনায় আমরা গুরুত্ব দেবো। আমরা সেনসেটাইজ করবো। পর্যবেক্ষণও করবো।’


দুর্নীতি আমাদের মুক্তিযুদ্ধের চেতনাকে আঘাত করেছে: আনিসুল হক - Click Here For More Details - NewsPick24.com\nHome / রাজনীতি / দুর্নীতি আমাদের মুক্তিযুদ্ধের চেতনাকে আঘাত করেছে: আনিসুল হক\nদুর্নীতি আমাদের মুক্তিযুদ্ধের চেতনাকে আঘাত করেছে: আনিসুল হক\nফেব্রুয়ারি ১৯, ২০১৯\tরাজনীতি 91 Views\nনিউজ ডেস্ক: দুর্নীতি আমাদের মুক্তিযুদ্ধের স্বপ্ন ও চেতনাকে আঘাত করেছে। দুর্নীতি দেশের উন্নয়নকে ব্যাহত করেছে। দুর্নীতি সামাজিক অবক্ষয় ও সামাজিক বৈষম্য সৃষ্টি করেছে। দুর্নীতির কারণে অনেক পেশা থেকে দূরে সরে যাচ্ছে সে পেশার আদর্শ ও নৈতিকতা। তাই যেকোনো মূল্যে দুর্নীতি দমন করতে হবে। গতকাল রবিবার জাতীয় প্রেস ক্লাবে বাংলাদেশ প্রগতিশীল কলামিস্ট ফোরাম আয়োজিত ‘দুর্নীতি বিরোধী অভিযান ও নেতৃত্বেও সাফল্য’ শীর্ষক এক সেমিনারে আইনমন্ত্রী আনিসুল হক এসব কথা বলেন। তিনি বলেন, এ দেশে আর দুর্নীতি হতে দেওয়া যাবে না।\nআইনমন্ত্রী বলেন, বাংলাদেশে মূলত ১৯৭৫ সালের ১৫ আগস্ট কালরাতে বঙ্গবন্ধুসহ তাঁর পরিবারকে নৃশংসভাবে হত্যার পর থেকে দুর্নীতির ডালপালা মেলতে শুরু করে। এরপর প্রায় দুই দশকে দুর্নীতি সমাজের রন্ধ্রে রন্ধ্রে প্রবেশ করে। ২০০১ থেকে ২০০৬ সালে দেশে দুর্নীতের মাত্রা চরম আকার ধারণ করে। ওই সময়ে বাংলাদেশ পর পর পাঁচবার দুর্নীতিতে বিশ্ব চ্যাম্পিয়ন হয়। ফলে বিশ্বব্যাপী বাংলাদেশ দুর্নীতিগ্রস্ত দেশ হিসেবে পরিচিত হয়। এই প্রেক্ষাপটে ২০০৯ সালে জননেত্রী শেখ হাসিনা জনগণের বিপুল ভোটে সরকারের দায়িত্ব পেলে তিনি এই দুর্নাম ঘোচানোর জন্য বিভিন্ন পদক্ষেপ নেন। দুর্নীতি বিরোধী অস্ত্র নামে খ্যাত তথ্য অধিকার আইন প্রণয়ন করেন। এক্সেস টু ইনফরমেশন (এটুআই) প্রকল্প গ্রহণ করেন। জনগণকে অল্প সময়ে, সহজে ও অল্প ব্যয়ে নাগরিক সেবা দেওয়ার জন্য ডিজিটাল বাংলাদেশ বিনির্মাণের কার্যক্রম গ্রহণ করেন।\nসরকারি কর্মকর্তা-কর্মচারীদের আর্থিকভাবে সাবলম্বি করার জন্য তাদের বেতন-ভাতা প্রায় দিগুণ হারে বাড়িয়ে দেন। দুর্নীতি দমন কমিশনকে সক্রিয় করান এবং দুর্নীতিবাজদের বিচারের মুখোমুখি দাঁড় করান। তার সরকারের এরকম বিভিন্ন পদক্ষেপ নেওয়ার ফলে দুর্নীতির পথগুলো ক্রমান্বয়ে সংকোচিত হচ্ছে এবং দুর্নীতির পরিমাণ হ্রাস পাচ্ছে। বিশ্বে বাংলাদেশের ভাবমূর্তি উজ্জ্বল হচ্ছে।\nআনিসুল হক বলেন, দুর্নীতি প্রতিরোধে আমাদের সমন্বিত উদ্যোগ নিতে হবে। দুর্নীতি দমনে রাজনৈতিক সদিচ্ছাও থাকতে হবে যা জননেত্রী শেখ হাসিনার সরকার দেখাচ্ছেন। জনগণের মন- মানসিকতা দুর্নীতি প্রতিরোধে অধিক গুরুত্বপূর্ণ ভূমিকা রাখতে পারে তাই মানুষের মনে ইতিবাচক পরিবর্তন আনতে হবে। দুর্নীতি দমন কমিশনকে আরও শক্তিশালী ও কৌশলী হতে হবে।\nমন্ত্রী বলেন, দুর্নীতি দমনে তথ্য অধিকার আইন সম্পর্কে জনগণকে আরও সচেতন করতে হবে এবং এ আইন প্রণয়নের উদ্দেশ্যপূর্ণ বাস্তবায়ন করতে হবে। তিনি বলেন, বিভিন্ন কারণে বাংলাদেশে দুর্নীতি দমন একটি চ্যালেঞ্জিং ইস্যু। এটি একমাত্র প্রধানমন্ত্রী শেখ হাসিনার নেতৃত্বেই দমন করা সম্ভব। কারণ তিনি তাঁর দেশপ্রেম, প্রজ্ঞা, রাজনৈতিক অভিজ্ঞতা ও দূরদর্শিতার মাধ্যমে অনেক অসম্ভবকে সম্ভব করে তুলেছেন। বিশ্বের বড় বড় দেশগুলো যেখানে জঙ্গিবাদ ও সন্ত্রাসবাদ দমন করতে ব্যর্থ হয়েছে সেখানে জননেত্রী শেখ হাসিনা অত্যন্ত দক্ষতার সঙ্গে জঙ্গিবাদ ও সন্ত্রাসবাদ দমন করতে সক্ষম হয়েছেন। বিশ্বব্যাংককে চ্যালেঞ্জ জানিয়ে নিজস্ব অর্থায়নে প্রায় ৩০ হাজার কোটি টাকা ব্যয়ে পদ্মাসেতু নির্মাণ প্রকল্প বাস্তবায়ন করছেন। বিশ্ব অর্থনৈতিক মন্দার মধ্যেও বাংলাদেশকে বিশ্বে উন্নয়নের রোল মডেল হিসেবে পরিচিত করে তুলেছেন। নারীর ক্ষমতায়নে বাংলাদেশকে অতুলনীয় দেশে পরিণত করেছেন। তিনি দুর্নীতির ক্ষেত্রে কখনো আপস করেননি।\nফোরামের আহবায়ক প্রফেসর ড. মীজানুর রহমানের সভাপতিত্বে অনুষ্ঠানে অন্যান্যের মধ্যে রবীন্দ্র বিশ্ববিদ্যালয়ের উপাচার্য অধ্যাপক ড. বিশ্বজিৎ ঘোষ, মেজর জেনারেল (অব.) এ কে মোহাম্মদ আলী শিকদার, সাবেক সচিব মো. নাসির উদ্দিন, কলামিস্ট ড. মিল্টন বিশ্বাস সুভাষ সিংহ রায় প্রমুখ বক্তৃতা করেন।\nআনিসুল হক দুর্নীতি মুক্তিযুদ্ধ\t২০১৯-০২-১৯\nTags আনিসুল হক দুর্নীতি মুক্তিযুদ্ধ\nPrevious ‘বদিকে দিয়ে মাদক আর শাজাহান খানকে দিয়ে সড়ক নিয়ন্ত্রণ কতটা সক্ষম হবে?\nNext ভারতে জঙ্গি হানায় নিহতদের পরিবারের পাশে সালমান


August 28, 2021\tEntertainment 2,501 Views\nবলিউডের সর্বকালের সেরা সুন্দরী অভিনেত্রীর কথা বলতে গেলে রেখা-র কথাই মনে পড়ে। বর্তমানে তার বয়স ৬৬ বছর।বয়স তো তার কাছে কেবলই সংখ্যা মাত্র। এই বয়সেও তার নাচ, মুখের এক্সপ্রেশন, চোখের ভাষা একালের যেকোনো বলি অভিনেত্রীকে হার মানাবে। অভিজাত শাড়ি হোক বা পিঠছাপানো চুল, শান্তগভীর চোখ এবং আকর্ষণীয় ঠোঁট আজও ডাক দেয় বলিপ্রেমীদের। পর্দায় তাকে এক ঝলক দেখবার জন্য অধীর আগ্রহে বসে থাকে বলিপ্রেমীরা।\nশুধু কি তাই!! তাকে পর্দায় দেখাতে গেলে প্রযোজকদেরও বেশ কসরত করতে হয়। সম্প্রতি ত্রিকোণ প্রেমের গল্প নিয়ে স্টার প্লাসের ‘গুম হ্যায় কিসিকে পেয়ার মে’ এর প্রোমো শ্যুট করেছেন অভিনেত্রী। তিন মুখ্য চরিত্রে রয়েছে পত্রলেখা (ঐশ্বর্য শর্মা), সাই (আয়েশা সিং) এবং বিরাট (নীল ভাট)। ধারাবাহিকের নতুন টুইস্ট নিয়েই প্রোমো শ্যুট করেছেন এভার গ্রীন নায়িকা।\nস্টার প্লাসে ‘গুম হ্যায় কিসিকে পেয়ার মে’ সিরিয়ালে অভিনেত্রী নতুন প্রোমো সোশ্যাল মিডিয়ায় পোস্ট হতেই তা ঝড়ের বেগে ভাইরাল হয়ে যায়। যা বলতে গিয়ে এতো কিছু বলা তাহল, এই ধারাবাহিকের একটি প্রোমো শ্যুটের জন্যেই এককালীন ৫ কোটি টাকা পারিশ্রমিক নেন।\nজারদৌসি বেনারসী পরে, গা-ভর্তি অলঙ্কারে সুসজ্জিত হয়ে ক্যামেরার সামনে ধরা দেন রেখা। সাথে খোলা চুল, ঠোঁটে গাঢ় লিপস্টিক। এই বয়সেও রেখার রূপে মুগ্ধ আট থেকে আশি। বর্ষীয়ান নায়িকার সৌন্দর্য বিন্দুমাত্র ফিকে হয়নি। বরং সময়ের সঙ্গে তাঁর উজ্জ্বলতা যেন আরও বেড়েছে।\nPrevious প্রতিদিন 10 ঘণ্টা ধরে স্ব-অধ্যায়ন করে আইপিএস অফিসার হয়েছেন নীহারিকা ভট্ট, আসুন জেনেনিই তার সফলতার গল্প।\nNext বেল পাতায় নাকি লক্ষ্মীর বাস! শিব ছাড়া বেল পাতায় তুষ্ট হন লক্ষ্মীও !


হলে পোশাক বদলের সময়েও ছাত্রীদের দরজা খোলা রাখার নির্দেশ! | ফরেন ক্যাম্পাস | CampusLive24.com\nহলে পোশাক বদলের সময়েও ছাত্রীদের দরজা খোলা রাখার নির্দেশ!\nPublished: 2017-03-08 15:34:39 BdST, Updated: 2017-11-20 03:31:08 BdST\nইন্টারন্যাশনাল লাইভ : ছাত্রীদের নিজকক্ষে পোশাক পরিবর্তনের সময়েও দরজা বন্ধ না করার নির্দেশ দেয়া হয়েছে। পর্নোগ্রাফিতে আসক্ত এবং সমকামিতায় লিপ্ত, এমন সন্দেহ থেকেই ওই নির্দেশনা দেয়া হয়েছে। বলা হয়েছে ছাত্রীনিবাসে নিজকক্ষে পোশাক পরিবর্তনের সময় দরজা খোলা রাখতে হবে। ভারতের কেরালা রাজ্যের কোল্লাম জেলার উপাসনা নার্সিং কলেজের অধ্যক্ষ এ নির্দেশ দিয়েছেন। নির্দেশনা না মানলে জরিমানারও বিধান করা হয়েছে।\nঅধ্যক্ষের এমন উদ্ভট নির্দেশের প্রতিবাদে ছাত্রীরা রাস্তায় নেমে বিক্ষোভ শুরু করেছে। অধ্যক্ষের পদত্যাগের দাবিতে গত শুক্রবার থেকে রাস্তায় নেমে বিক্ষোভ করেছেন ছাত্রীরা। ছাত্রীদের টানা বিক্ষোভের পরেও চলমান সমস্যার সমাধান হয়নি। এ অবস্থায় নার্সিং কলেজটি এক সপ্তাহের জন্য বন্ধ ঘোষণা করা হয়েছে।\nতাদের অভিযোগ, নিম্নবর্ণের ছাত্রীদের অপদস্থ করার জন্য এ ধরনের নানা উদ্ভট নিয়ম তৈরি করে গত কয়েক মাস ধরে তাদের হয়রানি করে আসছেন কলেজ অধ্যক্ষ।\nছাত্রীরা জানান, হোস্টেলের ছাত্রীদের কক্ষের দরজা বন্ধ না করার নির্দেশ দেয়া হয়েছে। এমনকি পোশাক পরিবর্তন করার সময়েও তাদের দরজা খোলা রাখতে বলা হয়েছে।\nতারা আরো বলেন, কলেজ অধ্যক্ষ বলেছেন, আমরা গোপনে মোবাইল ফোনে পর্নোগ্রাফি দেখার জন্য বা সমকামিতায় লিপ্ত হওয়ার জন্য কক্ষের দরজা বন্ধ করে রাখি। এ কারণে আমাদের শুধু চেয়ার দিয়ে দরজা বাজিয়ে রাখতে বলা হয়েছে। কিন্তু দরজা পুরোপুরি বন্ধ করতে নিষেধ করা হয়েছে।\nপর্নোছবি দেখতে পারে সন্দেহে কলেজের লাইব্রেরিতে কর্তৃপক্ষ তাদের ইন্টারনেট ব্যবহারের অনুমতি দেয় না বলেও অভিযোগ করেছেন ছাত্রীরা।\nছাত্রীরা বলেন, কেউ বড় চুল বা নখ রাখলেও তার জন্য জরিমানা করেন অধ্যক্ষ। এ কারণে আমরা অধ্যক্ষের বিরুদ্ধে প্রতিবাদ করছি। অবশ্যই তাকে পদত্যাগ করতে হবে।\n[সূত্র: টাইমস নাউ টিভি]\nঢাকা, ০৮ মার্চ (ক্যাম্পাসলাইভ২৪.কম)//জেএন


এসএসসি পরীক্ষার হলে প্রশ্নের হিসেব না মেলার নেপথ্যে - পরীক্ষা - Dainikshiksha\nএসএসসি পরীক্ষার হলে প্রশ্নের হিসেব না মেলার নেপথ্যে\nএবার এসএসসি ও সমমানের পরীক্ষার প্রথম দিন থেকেই দেখা গেছে, বেশ কিছু কেন্দ্রে পরীক্ষার্থীর চেয়ে প্রশ্নপত্রের সংখ্যা কম। বিশেষ করে বাংলা প্রথম পত্রের পরীক্ষায় ওই সমস্যা বড় আকারে দেখা দেয়। ফলে কিছু কেন্দ্রে পরীক্ষা নেওয়া হয়েছে প্রশ্নপত্র ফটোকপি করে। আবার কিছু কেন্দ্রে অন্য জায়গা থেকে প্রশ্ন সংগ্রহ করে চাহিদা মেটানো হয়েছে।\nগত ২ ফেব্রুয়ারি শুরু হয়েছে এসএসসি ও সমমানের পরীক্ষা।\nনির্ভরযোগ্য সূত্রে জানা যায়, এবারের এসএসসির ফরম পূরণ শুরু হয়েছিল গত ৭ নভেম্বর, যা প্রথম দফায় শেষ হয় ২২ নভেম্বর। তবে কয়েক দফা বাড়িয়ে বিলম্ব ফিসহ ফরম পূরণ করার শেষ সময় নির্ধারণ করা হয় গত ১৫ ডিসেম্বর পর্যন্ত। কিন্তু এর পরও ঢাকা শিক্ষা বোর্ডে কিছু শিক্ষার্থীর ফরম পূরণ করা হয়েছে।\nসিরাজ উদ্দিন বিদ্যানিকেতন পরীক্ষা কেন্দ্রের সচিব এবং ওই স্কুলের প্রধান শিক্ষক মো. ওয়াহিদুজ্জামান বলেন, ‘কেন্দ্রের পরীক্ষার্থীর সংখ্যা অনুযায়ী ফরম ফিলাপের পরপরই শিক্ষা বোর্ডে প্রশ্নের চাহিদাপত্র পাঠাতে হয়। আমরা ওইভাবেই চাহিদাপত্র পাঠিয়েছিলাম। কিন্তু পরীক্ষা শুরুর দুই দিন আগে বোর্ড আরো ৩৭ জনের প্রবেশপত্র পাঠায়। ফলে পরীক্ষা শুরুর আগে প্রশ্নপত্র উঠিয়ে দেখা যায় ওই ৩৭ জনের প্রশ্ন কম।’ তিনি আরো বলেন, ‘এসব পরীক্ষার্থী বিভিন্ন স্কুল থেকে এসে ফরম ফিলাপ করেছিল। নিয়ম অনুযায়ী যে স্কুল থেকে রেজিস্ট্রেশন করা হয়, ওই স্কুল থেকেই পরীক্ষায় অংশ নিতে হয়। এসব পরীক্ষার্থীকে কিভাবে ফরম পূরণের সুযোগ দেওয়া হয়েছে তা বোর্ডই ভালো বলতে পারবে। যেহেতু বোর্ড প্রবেশপত্র দিয়েছে তাই দায়িত্বপ্রাপ্ত ম্যাজিস্ট্রেট ও জেলা প্রশাসকের নির্দেশে প্রশ্ন ফটোকপি করে সরবরাহ করে পরীক্ষার ব্যবস্থা করা হয়েছে।’\nগাজীপুর জেলা প্রশাসকের কার্যালয়ের শিক্ষা শাখার নির্বাহী ম্যাজিস্ট্রেট মো. মোস্তাফিজুর রহমান জানান, সিরাজ উদ্দিন বিদ্যানিকেতন কেন্দ্রে ৩৭ এবং ধান গবেষণা ইনস্টিটিউট কেন্দ্রে ৩৮ জন শিক্ষার্থীর প্রশ্নপত্র কম ছিল। ওই পরীক্ষার্থীদের প্রবেশপত্র পরীক্ষা শুরু হওয়ার মাত্র দুই দিন আগে সরবরাহ করেছিল শিক্ষা বোর্ড।\nগাজীপুরের জেলা প্রশাসক ড. দেওয়ান মোহাম্মদ হুমায়ুন কবীর বলেন, ‘আমাদের কাছে ওই সব পরীক্ষা কেন্দ্রের শিক্ষার্থীদের যে তালিকা ছিল, পরীক্ষা শুরুর পর দেখা যায় এর চেয়ে ৭৫ জন বেশি। অতিরিক্ত শিক্ষার্থীদের প্রবেশপত্র দিলেও বোর্ড প্রশ্নপত্র পাঠায়নি। বিষয়টি খতিয়ে দেখা হচ্ছে। আমরা লিখিতভাবে বিষয়টি শিক্ষা মন্ত্রণালয়কে জানাব।’\nকুমিল্লার দেবীদ্বারে দুয়ারিয়া এজি মডেল একাডেমি স্কুল অ্যান্ড কলেজ কেন্দ্রে গত ২ ফেব্রুয়ারি পরীক্ষা শুরু হওয়ার ৪৫ মিনিট পর প্রশ্নপত্র হাতে পায় শিক্ষার্থীরা। ওই ঘটনায় দায়িত্বে অবহেলার কারণে তাত্ক্ষণিকভাবে কেন্দ্র সচিবকে প্রত্যাহার করা হয়েছে। ওই কেন্দ্রে ৪ নম্বর প্রশ্নপত্রের প্যাকেট খুঁজে পাননি শিক্ষকরা। অথচ ওই প্যাকেটের প্রশ্নপত্রেই পরীক্ষা নেওয়ার জন্য এসএমএস পাঠানো হয়। পরে জেলা সদর থেকে যাওয়া পরিদর্শন টিমের নির্বাহী ম্যাজিস্ট্রেট শামিম আরাকে সঙ্গে নিয়ে উপজেলার ৯টি পরীক্ষা কেন্দ্রের সাতটি থেকে অতিরিক্ত প্রশ্নপত্র নিয়ে ৪৫ মিনিট পর শিক্ষার্থীদের হাতে ৪ নম্বর সেটের প্রশ্নপত্র সরবরাহ করা হয়।\nএসব বিষয়ে ঢাকা শিক্ষা বোর্ডের চেয়ারম্যান অধ্যাপক মু. জিয়াউল হক বলেন, ‘প্রশ্নের হিসাবটা ফরম পূরণের সময় শেষ হওয়ার আগেই করা হয়। তবে সব কেন্দ্রেই কিছু প্রশ্ন বেশি পাঠানো হয়। এর পরও প্রশ্নের সংখ্যার কম-বেশি হতে পারে। তবে প্রতিষ্ঠানপ্রধান অনলাইনে প্রতিটি শিক্ষার্থীর ফরম পূরণের তথ্য পাঠান। সেই তথ্য ছাড়া কাউকে বোর্ড কর্তৃপক্ষ ফরম পূরণের সুযোগ দেয় না।’\nবোর্ডের চেয়ারম্যান আরো বলেন, ‘অনেক সময়ই শিক্ষাপ্রতিষ্ঠানের সুবিধা-অসুবিধা থাকে। সে ক্ষেত্রে ফরম পূরণের সময় অনেক সময় বাড়ানো হয়। কারণ, আমরা শিক্ষার্থীদের মানবিক দিকটা বিবেচনা করি। তবে যেসব কেন্দ্রে প্রশ্ন কম পড়ে, সেটা সম্পূর্ণই তাদের ভুল। তারা সঠিক হিসাব দিতে পারে না বলেই প্রশ্নপত্র কম পড়ে।’


বাড়ি থেকে কাজ করার জন্য 5টি প্রয়োজনীয় iOS অ্যাপ | BehMaster\nহোম/আইফোন/বাড়ি থেকে কাজ করার জন্য 5টি প্রয়োজনীয় iOS অ্যাপ\nবাড়ি থেকে কাজ করার জন্য 5টি প্রয়োজনীয় iOS অ্যাপ\nআমরা ইতিমধ্যেই আপনাকে বাড়ি থেকে কীভাবে কাজ করতে হবে এবং আপনি COVID-19 লকডাউনে আটকে থাকা অবস্থায় কীভাবে নিজেকে পাগল হওয়া থেকে বিরত রাখবেন সে সম্পর্কে কিছু ধারণা দিয়েছি। আপনি বাড়ি থেকে কাজ করার সময় ব্যবহার করার জন্য আজ আমরা কিছু দুর্দান্ত iOS অ্যাপের দিকে নজর দিতে যাচ্ছি।\nবাড়ি থেকে কাজ করার জন্য সেরা iOS অ্যাপ\nআপনার কাছে সম্ভবত অনেকগুলি বাধ্যতামূলক অ্যাপ থাকবে যা আপনাকে আপনার কোম্পানির সার্ভারের সাথে সংযোগ করতে বা আপনার কাজের অন্যান্য ক্ষেত্রগুলি সম্পাদন করতে হবে৷ আপনি যদি একজন বিকাশকারী হন তবে এতে Xcode অন্তর্ভুক্ত থাকতে পারে। সার্ভার বা রিমোট স্টোরেজ অ্যাক্সেস করতে আপনার একটি FTP অ্যাপের প্রয়োজন হতে পারে। প্রায় প্রত্যেকেরই ইমেল, সাফারি এবং সেই সমস্ত জিনিসের প্রয়োজন হবে। কিন্তু আপনার কর্মক্ষেত্রের যত্ন নেওয়ার বিষয়ে কী? আপনার আইপ্যাড ব্যবহারযোগ্য, সহজ এবং এমনকি আনন্দদায়ক করে ঘরে বসে কাজ করার জন্য অন্য কোন অ্যাপের প্রয়োজন হতে পারে?\nফোকাসের সাথে বিরতি মিস করবেন না।\nপ্রথমে জানুন কখন কাজ করতে হবে — এবং কখন থামতে হবে। ফোকাস একটি টাইমার অ্যাপ যা আপনাকে বিরতি নিতে মনে করিয়ে দেয়। আমি এটি 25 মিনিটের পরে একটি অনুস্মারক পপ আপ করার জন্য সেট করেছি এবং তারপরে আমাকে পাঁচ মিনিটের বিরতি দেওয়ার জন্য। এরকম কয়েকটি চক্রের পরে, এটি আমাকে 20 মিনিট সময় নিতে বলে।\nআপনার বিরতির সময় ঠিক ততটাই গুরুত্বপূর্ণ গ্রহণ বিরতি. শুধু ফেসবুকে স্যুইচ করবেন না এবং সেখানে পাঁচ মিনিট ব্যয় করবেন না। আপনার ডেস্ক থেকে উঠুন, কিছু প্রসারিত করুন এবং চারপাশে হাঁটুন। আপনার ফোনটিও ডেস্কে রেখে দিন। লক্ষ্য একটি মানসিক এবং একটি শারীরিক বিরতি নিতে হয়. পাঁচ মিনিটের জন্যও ব্যস্ত? না তুমি নও. বিরতি নিন। এর কারণে আপনি আরও মনোযোগী হবেন। এবং, যদি আপনি সঠিক প্রসারিত করেন, তাহলে আপনি যেকোন ধরনের RSI বা অন্যান্য শারীরিক চাপ এড়াতে পারবেন যা অন্যথায় অনিবার্য, আপনার খোঁড়া হোম "অফিস" সেটআপের জন্য ধন্যবাদ।\nফোকাস সম্পর্কে সর্বোত্তম জিনিসটি কেবল এটির কাস্টমাইজযোগ্যতা নয়। এটি iOS, অ্যাপল ওয়াচ এবং ম্যাকের মধ্যেও সিঙ্ক করে।\nফোকাস - সময় ব্যবস্থাপনা\nডাউনলোড: ফোকাস - অ্যাপ স্টোর (iOS) থেকে সময় ব্যবস্থাপনা\nস্ল্যাক, এমনকি আপনার আইফোনেও।\nস্ল্যাক শুধুমাত্র আপনার সহকর্মীদের সাথে যোগাযোগে থাকার জন্যই নয়, বরং প্রতিবারই কিছুক্ষণের মধ্যে আড্ডা দেওয়ার জন্যও একটি দুর্দান্ত উপায়। হয়তো আপনার কোম্পানি ইতিমধ্যেই স্ল্যাক (বা অনুরূপ কিছু) ব্যবহার করে। যদি না হয়, আপনি এটি সেট আপ বিবেচনা করতে পারেন. যে আমি ঠিক কি, অনেক বছর আগে এ ম্যাক এর কৃষ্টি, আবার যখন আমরা HipChat ব্যবহার করতাম, যা মোবাইলে ভালো কাজ করেনি।\nস্ল্যাক, বা বেসক্যাম্পের মত বিকল্প, দূরবর্তী-কর্মরত দলের জন্য অপরিহার্য। আপনি বন্ধুদের জন্যও একটি স্ল্যাক "ওয়ার্কস্পেস" সেট আপ করার কথা বিবেচনা করতে পারেন। এটি বিনামূল্যে, তাই আপনি একটি সেট আপ করতে পারেন, এবং সামাজিক মিডিয়া সাহস না করেই যোগাযোগে থাকতে পারেন৷\nস্ল্যাক কথোপকথনগুলিকে টাইমলাইনে রাখে, যেখানে ইমেল সর্বত্র সবকিছু ছড়িয়ে দেয়। স্ল্যাক আপনাকে ফাইলগুলি রাখতে এবং অ্যাক্সেস করতে দেয় এবং এতে চমৎকার GIF সমর্থন রয়েছে।\nডাউনলোড: অ্যাপ স্টোর (iOS) থেকে স্ল্যাক\nআপনি Toggl দিয়ে আপনার সময় ট্র্যাক করতে পারেন।\nকিছু লোকেরা কাজ করার সময় যে সময় ব্যয় করে তা ট্র্যাক করতে হতে পারে। যদি এটি আপনার ক্ষেত্রে হয়, তাহলে Toggl দেখুন। আমি এটি ব্যবহার করি না, তবে যারা করেন তাদের কাছ থেকে এটি অত্যন্ত সুপারিশ করা হয়। মনে আছে কখন সময় ট্র্যাকারদের ম্যানুয়ালি ট্রিগার করার জন্য আপনার প্রয়োজন ছিল? সেই প্রাচীন ইতিহাস। টগল স্বয়ংক্রিয়ভাবে আপনি যা করেন তা রেকর্ড করতে পারে, উদাহরণস্বরূপ, আপনি 10 সেকেন্ডের বেশি সময় ধরে ব্যবহার করেন এমন কোনো ওয়েবসাইট নোট করা সহ। ফোকাসের মতো, এটি আপনাকে বিরতি নেওয়ার কথা মনে করিয়ে দিতে পারে। এটি আপনার প্রয়োজনীয় যে কোনও বিন্যাসে প্রতিবেদন তৈরি করতে পারে।\nToggl আপনার ক্যালেন্ডার, করণীয় তালিকা, স্ল্যাক এবং আরও অনেক কিছু সহ অন্যান্য অনেক অ্যাপ এবং পরিষেবার সাথে একীভূত হয়। আপনি যদি সময় ট্র্যাক, তারপর এটি চেষ্টা করে দেখুন. এখানে অন্যান্য অ্যাপের মতো, টগল ম্যাকের জন্যও উপলব্ধ।\nToggl: কাজের জন্য সময় ট্র্যাকার\nডাউনলোড: টগল: অ্যাপ স্টোর (iOS) থেকে কাজের জন্য টাইম ট্র্যাকার\nজ্বলন্ত ফিড: RSS FTW.\nছবি: কোকো কেক\nCOVID-19 মিডিয়া উন্মাদনার মধ্যে থাকাকালীন, প্রত্যেকেরই একটি RSS পাঠক অ্যাপ প্রয়োজন। আমি জ্বলন্ত ফিড পছন্দ. এটি দুর্দান্ত দেখায়, সমস্ত প্রধান RSS সিঙ্ক পরিষেবাগুলির সাথে কাজ করে এবং অতি-কাস্টমাইজযোগ্য৷ কিন্তু আপনি অপঠিত2বা রিডার বাছাই করতে পারেন। অথবা আপনি নিউজব্লারের মতো একটি অনলাইন আরএসএস এগ্রিগেটর ব্যবহার করতে পারেন।\nআরএসএস কি? যখন প্রায় কোনো ওয়েবসাইট নতুন বিষয়বস্তু প্রকাশ করে, তখন পোস্টটি সেই সাইটের RSS ফিডে যোগ করা হয়। এবং একটি RSS অ্যাপ হল একটি নিউজ-রিডার অ্যাপ যা সেই ফিডটি ক্যাপচার করে। তারপরে এটি আপনার সমস্ত প্রিয় ওয়েবসাইট থেকে সমস্ত নতুন নিবন্ধগুলিকে এক জায়গায় তালিকাভুক্ত করে৷ এটি টুইটার এবং ইমেলের মধ্যে একটি ক্রস এর মতো, শুধুমাত্র এটি উভয়ের চেয়ে ভাল।\nআপনি ফোল্ডারগুলিতে ফিডগুলি সংগঠিত করতে পারেন এবং পরে পড়ার জন্য নিবন্ধগুলি সংরক্ষণ করতে পারেন৷ আজকাল, এই সমস্ত করোনভাইরাস গল্পগুলি এক জায়গায় রাখা ভাল, তাই আপনাকে দিনে একবার এটি নিয়ে নিজেকে বিরক্ত করতে হবে।\nজ্বলন্ত ফিড: আরএসএস পাঠক\nডাউনলোড: জ্বলন্ত ফিড: অ্যাপ স্টোর (iOS) থেকে RSS রিডার\nএকটি খেলা বাছুন, যেকোনো খেলা\nআপনার আইপ্যাড বা আইফোন একটি দুর্দান্ত গেমিং মেশিন। এবং 10 মিনিটের জন্য একটি গেম খেলা একটি মুহুর্তের জন্য আপনার চারপাশের বিশ্বকে ভুলে যাওয়ার একটি দুর্দান্ত উপায়। সম্ভবত এটি একটি দ্রুত বিস্ফোরণ হবে মারিও কার্ট ট্যুর অথবা একটি শিথিল স্লাইড মাধ্যমে আল্টোর ওডিসি. অথবা, আপনি Apple Arcade-এ সদস্যতা নিলে, সেখানকার শত শত বিনামূল্যের গেমগুলির মধ্যে যেকোনো একটি বেছে নিন।\nবাড়ি থেকে কাজ করার জন্য আপনার নিজের পছন্দের iOS অ্যাপস পেয়েছেন?\nহ্যাঁ, বাড়ি থেকে কাজ করা বেশিরভাগ কাজ সম্পর্কে, তবে আপনাকে নিজেকে গতিশীল করতে হবে। আপনি একটি বই পড়তে বা ধ্যান করার জন্য একটি বিরতি পছন্দ করতে পারেন, তবে নিশ্চিত করুন যে আপনি এমন কিছু করছেন যা কেবল আপনার ডেস্কে বসে থাকা, একটি স্যান্ডউইচ খাওয়া এবং টুইটার চেক করা নয়।\nবাড়ি থেকে কাজ করা সহজ নয়, তাই আশা করি সঠিক অ্যাপগুলি সাহায্য করবে৷ আপনি যদি বাড়ি থেকে কাজ করার জন্য আপনার নিজের পছন্দের প্রয়োজনীয় iOS অ্যাপগুলি পেয়ে থাকেন তবে সেগুলি নীচের মন্তব্যে ছেড়ে দিন।\nআপনি একটি এন্টারপ্রাইজ এসইও প্ল্যাটফর্ম কেনার আগে প্রশ্ন জিজ্ঞাসা করতে হবে?\nViDL ম্যাকের জন্য একটি দুর্দান্ত বিনামূল্যের YouTube এবং ভিডিও ডাউনলোডার


কারাগারে বন্দির সংখ্যা ধারণক্ষমতার তিনগুণ – আওয়ার নিউজ\nদেশের অধিকাংশ কারাগারে বন্দির সংখ্যা ধারণক্ষমতার তিনগুণ বলে জানিয়েছে স্বরাষ্ট্রমন্ত্রী আসাদুজ্জামান খান কামাল।\nরোববার (১৯ জুন) জাতীয় সংসদে মুহাম্মদ মিজানুর রহমানের (খুলনা-২) এক প্রশ্নের জবাবে তিনি এ কথা জানান। সকাল সাড়ে ১০টায় স্পিকার ড. শিরীন শারমীন চৌধুরীর সভাপতিত্বে সংসদের বৈঠক শুরু হয়।\nপ্রচলিত জেলকোড অনুযায়ী, প্রতি বন্দির শোবার জায়গা ৩৬ বর্গফুট হিসেবে কারাগারে ধারণক্ষমতা নির্ধারিত করা হয়।\nস্বরাষ্ট্রমন্ত্রী বলেন, ‘বর্তমান সরকার কারাগারে অব্যবস্থাপনা দূর ও সেবার মান বৃদ্ধি করতে ব্যাপক উন্নয়ন কর্মকাণ্ড হাতে নিয়েছে। বন্দি আবাসন সংকট নিরসনে উন্নয়ন প্রকল্পের আওতায় কারাগার পুনঃনির্মাণ করা হচ্ছে। এছাড়া ঢাকা কেন্দ্রীয় কারাগার, কেরানীগঞ্জ (মহিলা কারাগার), ফেনী, মাদারীপুর, পিরোজপুর, কিশোরগঞ্জ, সিলেট ও খুলনায় কারাগার নির্মাণ কাজ চলছে।’\nময়মনসিংহ কারাগার পুনঃনির্মাণ কাজ সহসাই শুরু হবে। এছাড়া কুমিল্লা, যশোর, রংপুর, ফরিদপুর, পাবনা কারাগারও পুনঃনির্মাণে প্রকল্প নেয়া হয়েছে বলে জানান তিনি।\nমাহমুদ উস সামাদ চৌধুরীর (সিলেট-৩) এক প্রশ্নের জবাবে আসাদুজ্জামান খান কামাল বলেন, ‘বাংলাদেশের ৪৪২৭ কি.মি. সীমান্তের মধ্যে ৪১৫৬ কি.মি. ভারতের সঙ্গে এবং ২৭১ কি.মি. মিয়ারমারের সঙ্গে। তবে ভারত ও মিয়ানমারের সঙ্গে সীমান্ত এলাকা চিহ্ণিতকরণ নিয়ে কোনো বিরোধ নেই।’\nঢাকা-৫ আসনের সংসদ সদস্য হাবিবুর রহমান মোল্লার অপর এক প্রশ্নের জবাবে তিনি জানান, বাংলাদেশের নাগরিক হয়ে কূটনৈতিক সম্পর্ক বিচ্ছিন্ন কোনো দেশের সঙ্গে সম্পর্ক রেখে দল বা সরকার উৎখাতের ষড়যন্ত্র করলে রাষ্ট্রদ্রোহ হিসেবে বিবেচিত হবে।\nদেশের প্রচলিত আইনে রাষ্ট্রদ্রোহিতার বিচার চলতে পারে। তবে আপাততঃ বিশেষ কোনো আইন করার প্রয়োজন নেই বলে জানান স্বরাষ্ট্রমন্ত্রী।\nজাতীয় Comments Off on কারাগারে বন্দির সংখ্যা ধারণক্ষমতার তিনগুণ সংবাদটি প্রিন্ট করুন\n« ১ মাসের মধ্যে প্রাথমিকে ২৬ হাজার শিক্ষক নিয়োগ (পূর্বের সংবাদ)\n(পরের সংবাদ) হঠাৎ দিল্লি সফরে এরশাদ »


টেস্ট ক্রিকেটে ‘করোনা বদলি’! টেস্ট ক্রিকেটে ‘করোনা বদলি’! – SportsTour24\nটেস্ট ক্রিকেটে ‘করোনা বদলি’!\nপ্রকাশিত: ০৪:০২:৫১, ০৯-০৬-২০২০\nস্পোর্টসট্যুর ডেস্ক :: করোনাভাইরাস তথা কোডিভ-১৯ এর কারণে টেস্ট ক্রিকেটে নতুন নিয়ম এসেছে আইসিসি। ক্রিকেটের নিয়ন্ত্রক সংস্থা‘কোভিড-১৯ বদলি’ চালু করেছে সাময়িক সময়ের জন্য।\nআজ মঙ্গলবার এক সংবাদ বিজ্ঞপ্তিতে বিষয়টি নিশ্চিত করে আইসিসি।\nএছাড়াও আইসিসির ক্রিকেট কমিটি বলে লালা ব্যবহার নিষিদ্ধ, স্থানীয় ম্যাচ অফিসিয়াল নিয়োগ, প্রতি ইনিংসে বাড়তি একটি ডিআরএস রিভিউ যুক্ত করার যে সুপারিশগুলো করেছিল, সেগুলোও সংস্থাটির প্রধান নির্বাহীর কমিটি অনুমোদন দিয়েছে।\nটেস্ট ম্যাচ চলাকালে কোনো ক্রিকেটারের করোনাভাইরাসের লক্ষণ দেখা দিলে তার বদলি নামাতে পারবে সংশ্লিষ্ট দল। এটি অনেকটা ‘কনকাশন বদলি’র মতো। বদলির ক্ষেত্রে যাকে বদলি করে নতুন খেলোয়াড় নেওয়া হবে একাদশে, তিনি ওই বদলির খেলোয়াড়েরর একই ধরনের খেলোয়াড় হতে হবে। এটির অনুমোদন পেতে হবে ম্যাচ রেফারির কাছ থেকে।\nতবে ওয়ানডে ও টি-টোয়েন্টি ম্যাচের ক্ষেত্রে এই নিয়ম প্রযোজ্য নয়।\nবিসিবির সাড়ে তিনশ’ কর্মচারীর পাশে ক্রিকেটাররা\nবলে লালা ব্যবহার নিষিদ্ধ\nবল চকচকে করতে খেলোয়াড়রা লালা ব্যবহার করে থাকেন। তবে এখন থেকে আর তা করা যাবে না। ভুল করে এই কাজ করলে সংশ্লিষ্ট দলকে প্রথমে সতর্ক করা হবে। প্রতি ইনিংসে একটি দলকে দুবার সতর্ক করা হবে। এরপরও একই কাজ করলে ব্যাটিং দলকে ৫ রান পেনাল্টি হিসেবে দেওয়া হবে। লালা ব্যবহার করামাত্র আম্পায়ারের নির্দেশে বল জীবাণুমুক্ত করার পরই আবার খেলা শুরু করা যাবে।\nস্থানীয় ম্যাচ অফিসিয়াল\nকোভিড-১৯ পরিস্থিতিতে ভ্রমণের ওপর বিধিনিষেধ থাকায় আন্তর্জাতিক ক্রিকেটে নিরপেক্ষ আম্পায়ার নিয়োগের নিয়মটি সাময়িকভাবে বাতিল করা হয়েছে। আপাতত আইসিসির এলিট প্যানেলের ম্যাচ অফিসিয়াল ও আন্তর্জাতিক প্যানেল ম্যাচ অফিসিয়ালদের মধ্যে স্থানীয়দেরকে ম্যাচে নিয়োগ দিতে পারবে আইসিসি।\nসঙ্কটকালীন সময়ে তুলনামূলক কম অভিজ্ঞ ম্যাচ অফিসিয়াল দায়িত্ব পালন করতে পারেন, বিষয়টি বিবেচনায় রেখে প্রতি ইনিংসে বাড়তি একটি ডিআরএস রিভিউ যুক্ত করার সুপারিশও অনুমোদন দেওয়া হয়েছে। টেস্টের ক্ষেত্রে প্রতি ইনিংসে এখন থেকে রিভিউ থাকবে তিনটি করে, আর সাদা বলের ক্রিকেটে প্রতি ইনিংসে দুটি করে।\nএছাড়া, খেলোয়াড়দের আচরণবিধি লঙ্ঘনের শাস্তি প্রক্রিয়ার সময় আইসিসি ক্রিকেট অপারেশনস টিম ম্যাচ রেফারিদের সহায়তা করবেন। একজন নিরপেক্ষ এলিট প্যানেল ম্যাচ রেফারি ভিডিও লিঙ্কের মাধ্যমে যে কোনো ধরনের শুনানি পরিচালনা করবেন বলে জানিয়েছে আইসিসি।


আগাামী ৫-১৯শে জুন শুরু গাজীপুরে ভিটামিন ’এ’ প্লাসের তালিকায় ৬ লাখ শিশু। আগাামী ৫-১৯শে জুন শুরু গাজীপুরে ভিটামিন ’এ’ প্লাসের তালিকায় ৬ লাখ শিশু। – দৈনিক দৃষ্টি সীমানা\nআগাামী ৫-১৯শে জুন শুরু গাজীপুরে ভিটামিন ’এ’ প্লাসের তালিকায় ৬ লাখ শিশু।\nএম আব্দুল লতিফ সিদ্দিকী,,গাজীপুর জেলা প্রতিনিধিঃ\nগাজীপুর সিভিল সার্জন কার্যালয়ের সভাকক্ষে প্রিন্ট ও ইলেকট্রনিক্স মিডিয়ার সাংবাদিকদের সাথে জাতীয় ভিটামিন এ প্লাস ক্যাম্পেইন নিয়ে বুধবার দুপুরে ওরিয়েন্টেশন সভা অনুষ্ঠত হয়। জেলার ৬লাখ ১২হাজার ৮শতাধিক শিশু’কে ৪শ২৯টি কেম্পেইন কেন্দ্রে ভিটামিন এ প্লাস ক্যাপসুল খাওয়ানো তথ্য পহবে।\nসভায় প্রধান অতিথি গাজীপুর জেলা প্রশাসক এস এম তরিকুল ইসলাম বলেন, সারা দেশের ন্যায় জেলায় ৫ই-১৯শে জুন পর্যন্ত জাতীয় ভিটামিন এ-প্লাস কেম্পেইনে শুরু হচ্ছে। তিনি ৫-১১মাস ও ১২-৫৯ মাস বয়স শিশুদের টিকা খাওয়ানো নিশ্চিত করণ, প্রচার কাজে গণমাধ্যম ও সাংবাদিকদের সঙ্গে মসজিদের ঈমামদেরও নেটওয়ার্কে আনার গুরুত্বারোপ করেন।\n,গাজীপুর সিভিল সার্জন মো. খায়রুজ্জামানের সভাপতিত্বে অন্যান্যদের মাঝে বক্তব্য, রাখেন জেলা তথ্য কর্মকর্তা মো. জালাল উদ্দিন,,দৈনিক মানব জমিন ও ৭১ টিভি’র প্রতিনিধি ইকবাল আহমেদ সরকার দৈনিক অবজারভার গাজীপুর প্রতিনিধি কাজী মোসাদ্দেক হোসেন,দৈনিক ভোরের কাগজ ও দেশ টিভি’র প্রতিনিধি এম নজরুল ইসলাম প্রমূখ।\nওরিয়েন্টেশনে ভিটামিন-এ প্লাস নিয়ে তথ্য উপস্থাপনা করেন সহকারী সার্জন ডা. রুবানা আফসান। গাজীপুর সিএসও সূত্রে জানা যায় গাজীপুরে ১হাজার ৪শ২৯ কেন্দ্রে ৬ – ১১ মাসের ৭১হাজার ১শ৩৪জন এবং ১২ – ৫৯ মাসের ৫লাখ ৫০হাজার ৬শ৭৯জন শিশুকে ভিটামিন এ ক্যাপসুল খায়ানো হবে।\nতবে সিভিল সার্জন মো. খাইরুজ্জামান করোনা কালে শতভাগ শিশুকে এ নির্ধারিত সময়ের মধ্যে ভিটামিন এ ক্যাপসুল খাওয়ানোর বিষয়ে আশংকা প্রকাশ করেন। তিনি বাদ পড়া শিশুদের তালিকা করে নির্ধারিত সময়ের পরেও ভিটামিন এ ক্যাপসুল খাওয়ানোর ব্যবস্থা থাকার কথা জানান। তবে তিনি কেন্দ্রে শিশুদের ও অভিভাবকদের অবশ্যই মাস্ক পড়ার এবং স্বাস্থকর্মীদের ক্যাপস্যুল খাওয়ানোর সময় বিশেষ সাবধনতা অবলম্বন করার অনুরোধ জানিয়েছেন


ছোট বাচ্চার প্রতি স্নেহ, মায়ার বদলে যৌন আকর্ষণ কেন? - চাঁদগাজী এর বাংলা ব্লগ । bangla blog | সামহোয়্যার ইন ব্লগ - বাঁধ ভাঙ্গার আওয়াজ\nছোট বাচ্চার প্রতি স্নেহ, মায়ার বদলে যৌন আকর্ষণ কেন?\n১০ ই জুলাই, ২০১৯ ভোর ৪:৫৪\nছোট বাচ্চার প্রতি স্নেহ, মায়ার বদলে যৌন আকর্ষণ অনুভব করাটা ভয়ানক মানসিক সমস্যা, বেশ বড় রোগ; বাংলাদেশে কমপক্ষে শতকরা ১৫ ভাগ মানুষের মানসিক সমস্যা আছে; শতকরা এই ১৫ ভাগের একটা অংশ অস্বাভাবিক যৌন আকর্ষনে ভুগতে পারে; ফলে, সমাজে অস্বাভাবিক যৌন আকর্ষনের সমস্যা বিরাজ করছে; দেশের বর্তমান বিশৃংখল প্রশাসন ও বিদ্যমান সামাজিক সমস্যা ইহাকে বাড়িয়ে দিচ্ছে; ইহার সমাধান বের করার জন্য নতুন করে প্রশাসনিক পদক্ষেপ নেয়ার দরকার, এই সমস্যা নিজের থেকে কমবে না। দেশের বর্তমান অর্থনীতি, প্রশাসনিক ব্যবস্হা, অস্বাভাবিক নগরায়ন, বস্তি ধরণের আবাসিক এলাকার বিস্তার, টোকাই সমস্যা, ব্যস্ত মা-বাবা, চাকর চাকরাণীর হাতে শিশুর ভার, ভাসমান ধরণের প্রতিবেশী, শিশুদের জন্য অস্হিতিশীল পরিবেশের সৃষ্টি করছে।\nঢাকায়, ৭ বছরের শিশুটির উপর হত্যাকারীর যৌন আকর্ষণের নজর পড়েছিল কিছু সময় ধরে; সেটা কেহ লক্ষ্য করেনি, এবং হত্যাকারী নিজেও বুঝতে পারেনি যে, কি ভয়ংকর অস্বাভাবিক যৌন তাড়না তাকে মৃত্যুর দিকে টানছে। লোকটার চেহারা, বেশভুষা থেকে অনুমান করা সম্ভব যে, সে শিক্ষিত নয়, দরিদ্র, সঠিকভাবে মানুষ হওয়ার সুযোগ পায়নি। নিশ্চয় সে কোনদিন ব্লগিং করেনি, টিএসসি'তে ১ কাপ চা খেয়ে ক্লাশমেটদের সাথে আড্ডা দেয়নি, কোন এক সন্ধ্যায় রবীন্দ্র সরোবরে কোন মেয়ের সাথে হাঁটেনি; তার জীবনটা সুন্দর ছিলো বলে মনে হয় না। তার জীবন যদি সুন্দর না হয়ে থাকে, সমাজ তার থেকে কি কি সুন্দর অবদান আশা করতে পারে? সমাজ কি আগে কখনো তাকে নিয়ে ভেবেছিলো, তাকে কেহ চিনতো, সে কি করছে, তা'নিয়ে কারো মাথা ব্যথা ছিলো? এখন সে যখন ভয়ংকর অপরাধ করেছে, সমাজ তাকে দেখছে, চিনতে পারছে, এখন সবাই তার বাবার নাম জানে; সবাই জানে যে, সে জীবনে সামজ থেকে হয়তো ভালো কিছুই পায়নি; তবে, সামজ থেকে সে এখন একটা বড় জিনিষ পাবে, সেটা হবে মৃত্যুদন্ড।\nকয়েক লাখ টোকাই সারা দেশে ছড়ায়ে ছিটিয়ে আছে; এদের মাঝে যাদের বয়স ১২ বছরের বেশী, যারা রাস্তাঘাটে, ষ্টেশনে, লন্চঘাটে রাত কাটাচ্ছে, তাদের একাংশ কি ১০/১২ বছরের টোকাই মেয়ের সাথে ঘুমাচ্ছে না? এই স্বল্প বয়সে অস্বাভাবিক যৌন মিলনের ফলে, কেহ প্রাণ হারায়নি, কেহ যৌন রোগে ভুগছে না? এই সম্পর্কে কেহ কিছু বলছে, কেহ হা'হুতাশ করছে?এগুলো কি আজকের নতুন ঘটনা, এগুলো কি জাতির ভিত্তিতে হানা দেয়ার কথা নয়? মনে হয়, এগুলো এখন জাতির নার্ভে এসে পৌঁচেছে!\nবস্তির মায়েরা যখন ৮/১০/১১ বছরের মেয়েকে তথাকথিত ঘরে রেখে ইট টানতে, বালু টানতে, বাসায় কাজ করতে যাচ্ছে, এসব মেয়েদের কেহ কি অপ্রয়োজনীয় ভয়ংকর আদর করছে না? অবশ্যই করছে, এবং পুরো জাতি সেটা জানে; এমন কি এসব বাচ্চাদের মায়েরাও জানে! এসব নিয়ে বস্তিতে ঝগড়া ফ্যাসাদ হয়; তবে, তারা এগুলোকে অনেকটা মেনে নিয়েছে, ৫ মিনিট গালাগালি করে সবাই শান্ত হয়ে যাচ্ছে; বস্তির বিচারে ভয় কম, মৃত্যদন্ড দেয় না, সেজন্য অস্বাভাবিক আদরের পর মেরে ফেলার দরকার হয় না, এদিকটা কমপক্ষে ভালো। তবে, জাতি এগুলো নিয়ে দীর্ঘ সময় কিছু বলেনি!\n৭ বছরের বাচ্চাটাকে যেই লোক হত্যা করেছে, তাকে যদি ক্রস ফায়ারে না দিয়ে, সঠিকভাবে বিচার করে, ও মৃত্যুদন্ড দেয়, ওকে ঝুলানো অবধি সরকারের আধা-কোটী টাকা খরচ হবে এই লোকের পেছনে। কিন্তু সরকার যদি ওকে ১০ বছর বয়সে জানতো, চিনতো, ওর পড়ালেখা, স্বাভাবিক জীবন গঠনের জন্য সাইফুর রহমান, বা মুহিত কি আধা-লাখ টাকা খরচ করতো? কখনো করতো না। যেখানে খরচ করার দরকার, সেখানে খরচ না করলে, সমাজকে একদিন তার জন্য ক্ষতিপুরণ দিতে হবে; সেই একদিনটা এখন এসেছে দ্বারে!\nসর্বশেষ এডিট : ১০ ই জুলাই, ২০১৯ বিকাল ৫:৫১


বাণিজ্যমন্ত্রী টিপু মুনশি বলেছেন, কোভিড-১৯ পরবর্তী পরিবর্তিত বিশ্ববাণিজ্যের সুযোগ গ্রহণের সুযোগ এসেছে। বাংলাদেশ বিশ্ববাণিজ্য প্রতিযোগিতায় অনেক এগিয়ে গেছে। বিশ্বের বিনিয়োগকারীগণ বিনিয়োগের নতুন স্থান সন্ধান করছে। প্রধানমন্ত্রী শেখ হাসিনা ঘোষিত ১০০টি স্পেশাল ইকনোমিক জোনে বিশ্বের অনেক দেশ ও প্রতিষ্ঠান বিনিয়োগের জন্য ইতোমধ্যে এগিয়ে এসেছে। চলমান বিশ্বপরিস্থিতিতে জাপান চীন থেকে তাদের বিনিয়োগ অন্য দেশে স্থানান্তরের কথা বলছে। বাণিজ্যমন্ত্রী বলেন, এতে করে বাংলাদেশের জন্য একাট সুযোগ সৃষ্টি হয়েছে। এ জন্য বাংলাদেশকে দ্রুত পদক্ষেপ নিতে হবে। বাণিজ্য সহজিকরণ এবং বিনিয়োগকারীদের জন্য সুযোগ সুবিধা বিশ্ববাসীকে জানাতে হবে। বিনিয়োগকারীগণ ঝামেলা মুক্ত বিনিয়োগের পরিবেশ চায়। বিশ্বের সম্ভাব্য বিনিয়োগকারীদের তালিকা তৈরী করে তাদের কাছে বাংলাদেশে বিনিয়োগ পলিচি এবং সুযোগ সুবিধাগুলো তুলে ধরতে হবে। ডাইরেক্ট ফরেন ইনভেষ্টমেন্ট(এফডিআই) এর জন্য বাংলাদেশেল সামনে সুযোগ এসেছে, এ সুযোগকে কাজে লাগাতে হবে।বাংলাদেশকে জরুরি ভিত্তিতে প্রয়োজনীয় উদ্যোগ গ্রহণ করতে হবে।\nবাণিজ্যমন্ত্রী গতকাল বুধবার বাংলাদেশ সচিবালয়ে বাণিজ্য মন্ত্রণালয়ের সম্মেলন কক্ষে সার্বিক ব্যবসা-বাণিজ্য ও বিনিয়োগ সংক্রান্ত বিষয়ে “বাণিজ্য সহায়ক পরামর্শক কমিটির” ৭ম সভায় সভাপতিত্ব করে এসব কথা বলেন। এ সময় উপস্থিত ছিলেন শিল্পমন্ত্রী নূরুল মজিদ মাহমুদ হুমায়ূন, এমপি, এবং অনলাইনে সংযুক্ত ছিলেন পররাষ্ট্রমন্ত্রী ড. এ.কে. আব্দুল মোমেন, এমপি, এবং প্রধানমন্ত্রীর বেসরকারি শিল্প ও বিনিয়োগ উপদেষ্টা সালমান ফজলুর রহমান, এমপি, এফবিসিসিআই এর সাবেক সভাপতি মো. মফিউল ইসলাম মহিউদ্দিন, বিজিএমই এর প্রেসিডেন্ট ড. রুবানা হক, এনবিআরএর চেয়ারম্যান, পারাষ্ট্রসচিব, শিল্পসচিব এবং বাংলাদেশ ব্যাংকের গভর্নরের প্রতিনিধি।


চবির ‘বি’ ইউনিটের ভর্তি পরীক্ষার ফল আজ রাতে চবির ‘বি’ ইউনিটের ভর্তি পরীক্ষার ফল আজ রাতে\nপ্রকাশিত: ২৮ অক্টোবর ২০২১, ১১:২৪ পূর্বাহ্ণ | আপডেট: ১ মাস আগে\nচট্টগ্রাম বিশ্ববিদ্যালয়ের (চবি) ‘বি’ ইউনিটের ভর্তি পরীক্ষায় আবেদন করেও ১৩ হাজার ১৪ জন শিক্ষার্থী পরীক্ষায় অংশ নেয়নি। তিন শিফটে অনুষ্ঠিত এই পরীক্ষায় ৪২ হাজার ৬৬৮ জন ভর্তিচ্ছুর মধ্যে অংশ নিয়েছে ২৯ হাজার ৫২৫ জন। যা মোট শিক্ষার্থীর প্রায় ৬৯ শতাংশ।\nএদিকে ‘বি’ ইউনিটের ভর্তি পরীক্ষার ফলাফল আজ বৃহস্পতিবার রাতেই প্রকাশ করা হবে। ফল প্রকাশের পর বিশ্ববিদ্যালয়ের ওয়েবসাইট থেকে ভর্তিচ্ছু শিক্ষার্থীরা তাদের ফলাফল দেখতে পারবে।\nবৃহস্পতিবার দুপুরে বিষয়টি নিশ্চিত করেছেন ‘বি’ ইউনিটের কো-অর্ডিনেটর প্রফেসর ড. মহীবুল আজিজ।\nতিনি বলেন, ১০টি কেন্দ্রে তিন শিফটে ৪২ হাজার ৬৬৮ জন ভর্তিচ্ছুর মধ্যে অংশ নিয়েছে ২৯ হাজার ৫২৫ জন। যা মোট পরীক্ষার্থীর ৬৯.২০ শতাংশ। অনুপস্থিত ছিলেন ১৩ হাজার ১৪ জন। যা শতকরা হিসেবে ৩০.৮০ শতাংশ।\nপ্রফেসর ড. মহীবুল আজিজ বলেন, আমরা আজ রাতেই ফলাফল প্রকাশের চেষ্টা করবো। যদি রাতেই সম্ভব না হয় আগামীকাল শতভাগ নির্ভুল ফলাফল প্রকাশ করতে পারবো বলে আশাবাদী। তবে বিদ্যুৎ না থাকলে কিংবা মেশিন বিকল হয়ে গেলে সেক্ষেত্রে কিছুটা বিলম্ব হতে পারে। প্রকাশিত ফলাফল বিশ্ববিদ্যালয়ের ওয়েবসাইটে পাওয়া যাবে বলেও জানান তিনি।\nআগামীকাল শুক্রবার (২৯ অক্টোবর) ‘সি’ ইউনিট, ৩০ ও ৩১ অক্টোবর ‘ডি’ ইউনিট এবং ১ ও ২ নভেম্বর ‘এ’ ইউনিটের পরীক্ষা অনুষ্ঠিত হবে। এছাড়া ৫ নভেম্বর উপ-ইউনিট ‘বি-১’ ও ‘ডি-১’ ইউনিটের পরীক্ষা অনুষ্ঠিত হবে।\nএবার চট্টগ্রাম বিশ্ববিদ্যালয়ে ৪টি ইউনিট ও ২টি উপ-ইউনিটে ৪ হাজার ৯২৬টি আসনের জন্য এবার আবেদন করেছে ১ লাখ ৮৩ হাজার ৮৬৩ জন শিক্ষার্থী। সে হিসেবে প্রতি আসনের বিপরীতে লড়বে ৩৭ জন। আগামী ২৯ অক্টোবর ‘সি’ ইউনিট, ৩০ ও ৩১ অক্টোবর ‘ডি’ ইউনিট এবং ১ ও ২ নভেম্বর ‘এ’ ইউনিটের পরীক্ষা অনুষ্ঠিত হবে। এছাড়া ৫ নভেম্বর উপ-ইউনিট ‘বি-১’ ও ‘ডি-১’ ইউনিটের পরীক্ষা অনুষ্ঠিত হবে।


হাথরাসকান্ডে চাঞ্চল্যকর মোড়! এসপিকে চিঠি লিখলেন অভিযুক্তরা | AmaderBharat.com\nHome জাতীয় হাথরাসকান্ডে চাঞ্চল্যকর মোড়! এসপিকে চিঠি লিখলেন অভিযুক্তরা\nহাথরাসকান্ডে চাঞ্চল্যকর মোড়! এসপিকে চিঠি লিখলেন অভিযুক্তরা\nআমাদের ভারত, ৯ অক্টোবর: হাথরাস গণধর্ষণ ও খুনের ঘটনায় মূল অভিযুক্ত চারজন আপাতত জেলে বন্দি। সেখান থেকেই নিজেদের নির্দোষ দাবি করে এসপিকে চিঠি লিখলেন এই ঘটনার মূল অভিযুক্ত সন্দীপ। ওই চিঠিতে বাকি তিন অভিযুক্ত রামু, রবি, লব কুশের স্বাক্ষর ও আঙ্গুলের ছাপ রয়েছে।\nঅভিযুক্তরা যে জেলে বন্দি রয়েছেন সেই জেলের জেলার অলোক সিং জানিয়েছেন, নিজেদের নির্দোষ বলে দাবি করে চিঠি লিখেছেন চারজন। ঘটনার দিন কি ঘটেছিল তার বিবরণ দিয়েছেন তারা ওই চিঠিতে। সন্দীপের লেখা ওই চিঠিতে চারজন দাবি করেছে, নির্যাতিতার পরিবার তাদের মিথ্যা মামলায় ফাঁসানোর চেষ্টা করছে। তাদের দাবি, এই মামলায় আসল অভিযুক্ত নির্যাতিতার মা ও ভাই। তাদের মারের চোটেই সেদিন নির্যাতিতা প্রাণ হারিয়েছেন বলে দাবি করেছে ওই চার যুবক।\nপ্রসঙ্গত উল্লেখ্য, দিন কয়েক আগে বিজেপি প্রাক্তন বিধায়ক রাজবীর সিং পেহেলওয়ান দাবি করেছিলেন ৪ যুবককে মিথ্যা মামলায় ফাঁসানো হচ্ছে। নির্যাতিতার পরিবার হাথরাসের সংসদ রাজবীর সিং দিলের এবং তার মেয়ে মঞ্জু গ্রামের ৪ যুবককে ফাঁসানোর চেষ্টা করছে বলে অভিযোগ করেছিলেন। তিনিও নির্যাতিতার মৃত্যুর জন্য তার মাকে দায়ী করেছিলেন। তিনি দাবি করেছিলেন, দলিত এই মেয়েটিকে তার পরিবারের সদস্যরা মেরে ফেলেছে। এই চিঠিতেও চার অভিযুক্তের বয়ান মোটামুটি এক। যদিও আগেই অভিযুক্তরা দাবি করেছেন, মেয়েটির সঙ্গে তাদের বন্ধুত্ব ছিল, এমনকি চার জনের সঙ্গে ঘন্টার পর ঘন্টা ফোনে কথা হত। তাতে মেয়েটির বাড়ির লোকের আপত্তি ছিল। বহুবার এই চারজনের সঙ্গে কথা বলার জন্য মেয়েটিকে তার মা ও ভাই প্রকাশ্যে মারধর করেছে বলে অভিযোগ।\nএসপিকে লেখা চিঠিতে চারজন দাবি করেছেন, আসল ঘটনা থেকে পুলিশ প্রশাসনের নজর ফিরিয়ে দিতে তাদের মিথ্যা মামলায় ফাঁসানো হচ্ছে। ঘটনার দিন মূল অভিযুক্ত সন্দীপ ক্ষেতের দিকে গিয়েছিলেন। তবে সেদিন নির্যাতিতার মা ও ভাই তাকে ক্ষেতে যাওয়ার আগে আটকান। অকারণে ঝামেলা না বাড়িয়ে সে বাড়ি ফিরে আসে। এরপরই তিনি নাকি জানতে পারেন মেয়েটির মৃতদেহ থেকে উদ্ধার হয়েছে। সন্দীপের দাবি গ্রামের চার যুবকের সঙ্গে ফোনে কথা বলা ও বন্ধুত্ব রাখার বিষয়টি ওই মেয়েটির পরিবার মেনে নিতে পারত না। তাই মাঝেমধ্যেই মেয়েটির ওপর নির্যাতন চালাতো তারা। ইতিমধ্যেই এসপির টেবিলে সেই চিঠি পৌঁছেছে। তদন্তভার যদিও এখন সিবিআই-এর উপর। ফলে এই চিঠির প্রভাব তদন্তে পড়বে কিনা তা নিয়ে কিছু বলতে চায়নি পুলিশ প্রশাসন।\nপূর্ববর্তী প্রবন্ধেইউজিসি’র ২৪ ভুয়ো বিশ্ববিদ্যালয়ের তালিকায় রয়েছে কলকাতার দুই ভুয়ো বিশ্ববিদ্যালয়ও\nপরবর্তী প্রবন্ধেদেড়মাসের সন্তানকে নিজের হাতে কুপিয়ে খুন করার অভিযোগ উঠলো মায়ের বিরুদ্ধে


অমিত শাহ নিউ - amit shah new | Eisamay\nঅমিত শাহ নিউ\nfeedcrawler user | EiSamay.Com | Updated: 09 Jun 2020, 09:00:00 AM\nএই সময়, কলকাতা ও নয়াদিল্লি: নাম করলেন না। কিন্তু অমিত শাহের ভার্চুয়াল জনসভার আগের দিন কেন্দ্রীয় স্বরাষ্ট্রমন্ত্রীর দিকেই অস্বস্তিকর প্রশ্ন ছুড়ে দিলেন বাংলার মুখ্যমন্ত্রী মমতা বন্দ্যোপাধ্যায়। পাশাপাশি জনতার দুঃসময়ে বিজেপি শীর্ষ নেতৃত্ব আদৌ কতটা তাঁদের পাশে আছে, তা নিয়েও খোঁচা দিয়েছেন তৃণমূলনেত্রী।\nবিশ্বের করোনা মানচিত্রে ভারত এখন পঞ্চম স্থানে। রোজ সংক্রমণের রেকর্ড তৈরি হচ্ছে দেশে। আমজনতার দুঃসহ অবস্থা। এই রকম একটা পরিস্থিতিতে বিহার-বাংলায় ভার্চুয়াল জনসভাকে কেন্দ্র করে এমনিতেই বিরোধীদের সমালোচনার মুখে বিজেপির জাতীয় নেতৃত্ব। সোমবার দিল্লিতে বসে ভার্চুয়াল জনসভায় বিহারবাসীর উদ্দেশে ভাষণ দেন স্বরাষ্ট্রমন্ত্রী অমিত শাহ। আজ মঙ্গলবার সকাল এগারোটায় তিনি একই কায়দায় বঙ্গ-বিজেপি এবং এ রাজ্যের মানুষকে তিনি বক্তৃতা শোনাবেন। তার ঠিক আগের দিনই মমতা মন্তব্য করেছেন, 'যাঁরা কোটি কোটি টাকা খরচ করে ভার্চুয়াল মিটিং করছেন, তাঁদের জিজ্ঞাসা করব গত তিন মাসে ক'বার বেরিয়েছেন?' তাঁর দাবি, এই ধরনের ভার্চুয়াল জনসভা আয়োজনের বিপুল খরচ বহন করা বিজেপির পক্ষেই সম্ভব। বিজেপির এই কর্মসূচির খরচ এবং গত তিন মাসে অমিত শাহের উপস্থিতি নিয়ে প্রশ্ন তুলেছে সিপিএমও।\nবিজেপির মতো তৃণমূলও এমন ভার্চুয়াল র‍্যালি করতে পারে কি না জানতে চাওয়া হলে এদিন মমতা বলেন, 'ইট ইজ ভেরি মাচ এক্সপেন্সিভ। আমি শুনেছি, একটা বড় এলইডি লাগাতেই ৭০ হাজার টাকা খরচ। বিজেপি ক্যান অ্যাফর্ড। উই ক্যান নট। ওরা দু'লক্ষ লোক নিয়ে ভার্চুয়াল মিটিং করছে কোটি কোটি টাকা খরচ করে। আমরা যেটা করেছি, সেটা কয়েকজনকে নিয়ে ভিডিয়ো কনফারেন্স। ভার্চুয়াল মিটিংটা আলাদা।' কংগ্রেস নেতা অধীর চৌধুরীর প্রতিক্রিয়া, 'মানুষ মরছে। খেতে পাচ্ছে না। আর এরা এখন থেকেই ২০২১-এর ভোটের জন্য এমন ঢক্কানিনাদ শুরু করে দিয়েছে, যা আদতে ক্রুর রাজনীতি।' সিপিএমের পলিটব্যুরো সদস্য মহম্মদ সেলিম বলেছেন, 'এতদিন অমিত শাহের টিকি দেখতে পাওয়া যাচ্ছিল না। এখন পশ্চিমবঙ্গ ও বিহারে ভোটের রাজনীতি করতে সক্রিয় হয়েছেন।' শাহের বক্তৃতা চলাকালীন সিপিএম কর্মীরা রাস্তায় নেমে প্রতিবাদও করবেন। এর পাল্টা হিসেবে রাজ্য বিজেপি নেতা সায়ন্তন বসুর অবশ্য দাবি, 'আমি নিজেই এই কর্মসূচি আয়োজনের দায়িত্বে আছি। পুরো কর্মসূচিতে এক লক্ষ টাকার বেশি খরচ হচ্ছে না।'\nআজকের কর্মসূচিতে কী বলতে পারেন অমিত?\nসোমবার ওড়িশার জন্য আয়োজিত 'জনসংবাদ' ভার্চুয়াল র‍্যালিতে তিনি বলেছেন, 'দো গজ কি দূরী' যাতে কোনও ভাবেই রাজ্যবাসীর সঙ্গে বিজেপির বাস্তবিক দূরত্ব তৈরি না-করে, তা নিশ্চিত করতে হবে। আজ বাংলার জন্যও একই থিম সামনে রেখে প্রত্যেক বিজেপি নেতাকে প্রয়োজনীয় নির্দেশ দেবেন তিনি৷ এই র‍্যালির মাধ্যমেই শুরু করে দেবেন রাজ্য বিধানসভা নির্বাচনের প্রচার। দিল্লি সূত্রে খবর, মমতা বন্দ্যোপাধ্যায়ের নেতৃত্বাধীন সরকারের ৯ বছরের কার্যকালের সমালোচনা করার জন্য ৯টি ইস্যু তুলে ধরে আক্রমণের কৌশল রচনা করেছেন অমিত।\nআনলক পর্ব শুরু হতেই শাহের নেতৃত্বে বিজেপি পুরোমাত্রায় ভোটকেন্দ্রিক রাজনৈতিক কর্মকাণ্ড শুরু করে দিয়েছে বলে বিরোধীদের অভিযোগ। ২০২০ এবং ২০২১-এ যে দু'টি রাজ্যে বিধানসভা ভোট হওয়ার কথা, ঠিক সেই বিহার এবং বাংলার জন্যই ভার্চুয়াল জনসভার আয়োজন করেছেন অমিত। তিনি সম্প্রতি খুল্লমখুল্লা বলেও দিয়েছেন, '২১-এর ভোটে দুই-তৃতীয়াংশ গরিষ্ঠতায় বাংলা দখল করাই তাঁদের ধ্যানজ্ঞান। এ নিয়েও ক'দিন আগে নাম না করে মমতা বলেছিলেন, 'অনেকে এখন থেকেই ভোটের কথা বলতে শুরু করে দিয়েছেন।' অমিতের সেই বাংলা-দখল সংক্রান্ত মন্তব্যের মাত্র কয়েক দিনের মাথায় তাঁর ভার্চুয়াল জনসভাকে কেন্দ্র করে ঢাকঢোল পেটাচ্ছেন দিলীপ ঘোষরা। এদিন রাজ্য বিজেপি সভাপতি দাবি করেছেন, 'এটা একটা রেকর্ড হবে। এক কোটির বেশি লোক এটা দেখবেন বিভিন্ন মাধ্যমে। আমরা দেখতে চাইছি বাংলায় কত মানুষ যুক্ত হচ্ছেন।' বিজেপির কেন্দ্রীয় স্তরের নেতাদের লক্ষ্য, বাংলার ৮৮,০০০ নির্বাচনী বুথের মধ্যে অন্তত ৬৫,০০০ বুথ এলাকায় এই ভার্চুয়াল র‍্যালিকে ছড়িয়ে দিতে৷\nঘটনা হল, আজকেই বেলা বারোটায় যুব নেতাদের সঙ্গে ভিডিয়ো কনফারেন্স রয়েছে অভিষেক বন্দ্যোপাধ্যায়েরও।\nভিড়ের ঝড়ে ভাঙল বাঁধ পরের খবর\nWeb Title : amit shah new


যে কারণে এই সুপার হিট ছবিগুলো প্রত্যাখ্যান করেছিলেন কাজল\nআপডেট: জুলাই ১৭, ২০১৮\nহিন্দি সিনেমার অভিনেত্রী কাজল। সাবলীল অভিনয় ও প্রাণখোলা হাসির কাজলকে দর্শক গ্রহণ করেছেন তাদের চিরচেনা পাশের বাড়ির মেয়েটির মত করেই। নিজের দীর্ঘ ক্যারিয়ারে ‘দিলওয়ালে দুলহানিয়া লে জায়েঙ্গে’, ‘কুছ কুছ হোতা হ্যায়’,‘মাই নেম ইজ খান’-এর মত ব্লকবাস্টার সিনেমার এই অভিনেত্রী ফিরিয়ে দিয়েছেন অনেক সিনেমাই। কিন্তু সেই সিনেমাগুলোই তার সমসাময়িক অনেক অভিনেত্রীর ক্যারিয়ারের মাইলফলক হিসেবে বিবেচিত হয়।\nনব্বইয়ের দশকের শেষের দিকে মুক্তি পাওয়া ‘দিল তো পাগাল হ্যায়’ নিঃসন্দেহে হিন্দি সিনেমার ইতিহাসে সেরা রোমান্টিক সিনেমাগুলোর একটি। মাধুরি দিকশিত, শাহরুখ খান এবং কারিশমা কাপুর অভিনীত সিনেমাটি ছিল সে বছরের সবচেয়ে ব্যবসাসফল সিনেমা। সেই সঙ্গে কারিশমা কাপুরকে এনে দেয় ভারতের জাতীয় চলচ্চিত্র পুরস্কার।\nতবে কারিশমার আগে এই চরিত্রে অভিনয়ের প্রস্তাব দেয়া হয়েছিল রাভিনা ট্যান্ডনকে। তিনি ফিরিয়ে দেওয়ার পর প্রস্তাবটি এসেছিল কাজলের কাছেও। কিন্তু পার্শ্বচরিত্রে অভিনয় করতে চাননি তিনি। আর তাই কারিশমার ঝুলিতেই যায় ‘নিশা’ চরিত্রটি।\n২০০২ সালে মুক্তি পাওয়া অ্যাকশনধর্মী সিনেমা ‘শক্তি-দ্য পাওয়ার’-এ কেন্দ্রীয় চরিত্রে অভিনয় করেন কারিশমা কাপুর। মূলত সিনেমাটি হবার কথা ছিল অভিনেত্রী শ্রিদেবির ‘কামব্যাক ফিল্ম’, কিন্তু ব্যক্তিগত কারণে এতে অভিনয় করতে পারেননি শ্রিদেবি। এরপর এ চরিত্রে অভিনয়ের প্রস্তাব দেওয়া হয় কাজলকে। সিনেমাটির পরিচালকের ধারণা ছিল, এমন একটি শক্তিশালী চরিত্রের জন্য কাজলই হচ্ছেন সেরা পছন্দ। কিন্তু রাজি হননি কাজল। লড়াকু এক মায়ের চরিত্রে অভিনয় করে সে বছর সেরা অভিনেত্রীর মনোনয়ন পেয়েছিলেন কারিশমা।\n‘চালতে চালতে’ সিনেমায় রানি মুখার্জির জায়গায় অভিনয় করার কথা ছিল ঐশ্বরিয়া রাই বচ্চনের। কিন্তু নানা কারণে বাদ পড়েন ঐশ্বরিয়া। কিন্তু অনেকেই জানেন না, ঐশ্বরিয়ার পরে কাজলকে এই সিনেমায় অভিনয়ের প্রস্তাব দিয়েছিলেন শাহরুখ। অবশ্য নিজের ব্যস্ত শিডিউলের কারণে কাজল তখন সময় দিতে পারেননি।\nপ্রাথমিকভাবে ‘চালতে চালতে’তে কাজ করতে রাজি হননি রানিও, কারণ চরিত্রটি ‘সাথিয়া’ সিনেমায় করা তার চরিত্রের সঙ্গে অনেকটাই মিলে যাচ্ছিল। কিন্তু পরে তিনি রাজি হন।\nকারান জোহারের সিনেমা ‘কাভি আলবিদা না কেহনা’তে রানি মুখার্জি অভিনীত ‘ন্যায়না’ চরিত্রটি সৃষ্টি করা হয়েছিল মূলত কাজলকে মাথায় রেখেই। কিন্তু তখন কাজল ব্যস্ত ছিলেন আমির খানের সঙ্গে ‘ফানা’র শুটিংয়ে।\nসিনেমায় প্রিতি জিনটা অভিনীত চরিত্রটির জন্য প্রথমে প্রস্তাব দেওয়া হয় রানিকে, যা ছিল উচ্চাকাঙ্ক্ষী এক নারীর চরিত্র। কিন্তু কাজলের ব্যস্ততার কারণে তিনি অভিনয় করেন আত্মকেন্দ্রীক ‘ন্যায়না’র চরিত্রে। আর ঐ চরিত্রে অভিনয় করেন প্রিতি।\nযদি কাজল ‘কাভি আলবিদা না কেহনা’তে অভিনয় করতে রাজি হতেন, তবে ‘কুছ কুছ হোতা হ্যায়’-এর পর আরও একবার শাহরুখ, কাজল এবং রানিকে একসঙ্গে দেখা যেতো।\nকি ঘটেছিল তখন, সত্যিই কি নেইমার মারাত্মক ব্যাথা পেয়েছে?\nএক ম্যাচে ২ গোলকিপারের বিশ্ব রেকর্ড\nবিশ্বকাপে আর্জেন্টিনাকে অক্সিজেন দিয়ে বাঁচিয়ে রাখলো মুসা!\nমাত্র একবার ঘরে ১০ মিনিট তেজপাতা পুড়িয়ে দেখুন অবাক করা ম্যাজিক


গেরাসিম কেন মুমুকে হত্যা করে?\n০৮:০৪ পিএম | ০৬ সেপ্টেম্বর, ২০১৮\nশিল্পীর অঙ্কনে গেরাসিম ও মুমু\nমহান রুশ কথাশিল্পী ইভান তুর্গেনেভের ছোটগল্প মুমু পাঠান্তে যে কোনো সংবেদী পাঠকের মনে এ প্রশ্ন তৈরি হবে। আমরা প্রশ্নটির জবাব খুঁজতে চেষ্টা করব, একবিংশ শতকেও বা গল্পটি পাঠের জরুরত কতটুকু?\n১৮৫৪ সনে গল্পটি প্রকাশের পর থেকেই এর অভিঘাতময় বার্তা চারদিকে আলোড়ন তোলে। জার শাসনামলের শেষের সেই দিনগুলোয় অন্যান্য প্রগতিশীল নাগরিকের মতো তুর্গেনেভ নিজেও ছিলেন ভূমিদাস প্রথার কঠোর সমালোচক। জমিদার পরিবারের সন্তান ছিলেন, বেড়ে উঠেছিলেন নিজের মাকে একজন অত্যাচারী জমিদারনি হিসেবে দেখে দেখে। ভূমিদাসদের ওপরে যথেচ্ছ অত্যাচার চালাতে পারদর্শী এ মহিলাটি তুর্গেনেভের শৈশবকে বড় বিবর্ণ করে তুলেছিলেন। সুতরাং তার রচনায় ঘুরেফিরে মানবতার এই বেদনা উঠে এসেছে নানান দৃষ্টিকোণে।\nমুমু গল্পটিতে দেখা যায়, গেরাসিম নামের এক দৈত্যাকৃতি ভূমিদাসকে গ্রাম থেকে শহরে নিজের বাড়িতে নিয়ে আসেন এক বৃদ্ধা জমিদারনি। প্রচণ্ড শারীরিক শক্তিধর গেরাসিম একাই চারজনের কাজ করতে পারে কিন্তু সে বোবা-কালা, বলতে গেলে সবাই তাকে ভয় পেয়ে চলে। শহরে এসে তাকে ভারী কোনো কাজ করতে হয় না। মালকিনের বাড়িটির আঙিনা ঝকঝকে তকতকে রাখা আর রাত্তিরে পাহারা দেওয়া, এই শুধু তার দায়িত্ব। মোটামুটি নিরুপদ্রব চলে যাচ্ছিল তার দিন। এর মাঝেই তাতিয়ানা নামের এক পরিচারিকাকে ভালো লেগে যায় তার। বোবা, কিছু বলতে পারে না। কিন্তু আকারে ইঙ্গিতে গেরাসিম সবাইকে বুঝিয়ে দিতে চায় যে, তাতিয়ানার ওপরে শুধু তার অধিকার। গল্পের বৃদ্ধা জমিদারনিকে বর্ণনা করা হয় পুরান প্রথার সমর্থক হিসেবে। অর্থাৎ সেই বৃদ্ধা পছন্দ করে অজস্র চাকর-বাকর পরিবেষ্টিত হয়ে দিন কাটাতে। এবং নিজের খামখেয়ালি সিদ্ধান্ত ওদের ওপর চাপিয়ে দেওয়াটা ছিল তার এক পদের বিনোদন। সেরকম একটি বিনোদন হিসেবেই বৃদ্ধা তার চাকরদের মাঝে এক মুচি—কাপিতন ক্লিমভের সঙ্গে তাতিয়ানার বিয়ে ঠিক করে। বাড়িটিতে হল্লা পড়ে যায় গোপনে, এবার বুঝি আর গেরাসিমকে ঠেকিয়ে রাখা যাবে না। তাতিয়ানাকে সে পছন্দ করে, এমনকি তার সঙ্গে কেউ কথা বলতে এলে পর্যন্ত অসুরের মতো লোকটা তাকে শাসিয়ে দেয়। আর এখন একদম কাপিতনের সঙ্গে তার বিয়ে? যদিও যথাসময়ে বিয়েটা হয়ে যায়, আর গেরাসিম কিছুই করে না, তাতিয়ানাও নিজের পছন্দ বিসর্জন দেয়—যেহেতু মালকিনের হুকুম। বিষণ্ণ হয়ে নিজের ঘরে পড়ে থাকে গেরাসিম, একা একা চলে যায় নদীর তীরে। তার হৃদয় ভেঙেছে এটা বোঝা চলে।\nএ নদীর তীরেই একটি কুকুরছানাকে কুড়িয়ে পায় সে, অর্ধমৃত অবস্থায়—ঘরে তুলে এনে সন্তানের মতো যত্ন করে। গেরাসিমের একাকিত্ব কেটে যায় কুকুরছানাটিকে পেয়ে, ওর নাম সে রাখে মুমু। ধীরে ধীরে চারপেয়ে প্রাণীটি বড় হয়ে ওঠে এবং দেখা যায় চাকর-বাকর মহলে ওর কদর অনেক, ও যেন গেরাসিমের সন্তান। দু’কান লম্বা ও বড় বড় ভাবালু চোখের মুমু দিনমান আঙিনায় খেলে বেড়ায়, গেরাসিম যেখানে, সেখানেই মুমু—এমন হয় অবস্থা। কিন্তু বৃদ্ধা জমিদারনি পুনরায় হানা দেয় গেরাসিমের রাজ্যে। মুমুকে তুলে নিয়ে যায় আদর করবার জন্য। কিন্তু কুকুরের চেয়ে বিশ্বস্ত প্রাণী আর কী আছে? মালিক হিসেবে গেরাসিমকেই তার পছন্দ। একটি চাকরের কুকুর নিজের বশে আসছে না, এই ক্রোধে বৃদ্ধা হুকুম দিয়ে বসেন, ওকে যেন মেরে ফেলা হয়, ওর চিৎকারে রাতে তিনি ঘুমাতে পারেন না।\nগল্পটা আসলে শুরু হয় এখান থেকেই।\nপ্রথমত গেরাসিম চেষ্টা করে মুমুকে লুকিয়ে রাখতে। ওতে স্বাভাবিক অসফলতা তার জন্য ভিন্ন কোনো পথ খোলা রাখে না। ভূমিদাসপ্রথা মানবতাকে কীরূপ হুকুমের শেকলে বন্দি করে ফেলেছিল, একজন ভূমিদাস চাইলেই সে শৃংখল ভাঙবার মানসিকতা নিয়ে বেড়ে উঠত না—গেরাসিমের কর্মকাণ্ড তার উজ্জ্বল প্রমাণ। মালকিন তাকে গ্রাম থেকে শহরে এনেছেন, এটা হুকুম, সে অমান্য করেনি—শহরবাসে তার প্রথমদিকে কষ্ট হলেও মেনে নিয়েছে। মালকিন যখন তাতিয়ানার বিয়ে অন্য কারো সঙ্গে ঠিক করেছেন, সেটির প্রতিবাদের ক্ষেত্রেও সে অসাড় ছিল একই কারণে। পরবর্তী সময়ে যখন মুমুকে হত্যার হুকুম দেওয়া হয়, তখন ভিন্ন আচরণ গেরাসিম কিভাবে করতে পারত?\nগেরাসিমরা তো একটা ছাঁচে তৈরি মানুষ, দাসপ্রথার কারাগারে যাদের জন্ম ও বেড়ে ওঠা—তারা নিজ থেকে সিদ্ধান্ত নেবার কথা জানে না কিংবা হয়তো বোঝেও না, কর্তার হুকুমই তাদের জীবনকে তাড়িয়ে নেয়। সেদিক থেকে ভাবলে গেরাসিম কিন্তু একদিক দিয়ে শেকল ভেঙেছে, মনিবের হুকুম সে মেনেছে যেহেতু এর বাইরে কী করতে হয় তার জানা নেই, মুমুকে—নিজের একমাত্র ভালোবাসাকে সে হত্যা করেছে নিজ হাতে, আর কাউকে কাজটা সে করতে দেয়নি। কিন্তু শহরের আবাসটিতে সে আর ফেরে না—গ্রামে পালিয়ে যায়। তখন প্রশ্নটা আবার উঠে আসে : গ্রামেই যদি পালাবে, মুমুকে সঙ্গে করেই কি পলায়নটা অধিক ভালো হতো না? নিশ্চয় ভালো হতো। কিন্তু আমাদের নায়ক যে গেরাসিম। মালকিনের যদি হুকুম থাকত শহর ছেড়ে আর গ্রামে ফেরা যাবে না, নিশ্চয় আমরা দেখতাম মুমুকে হত্যা করে নিজের বিলীন হৃদয় নিয়ে সে পুনরায় ফিরে গিয়েছে নিজের গুমটি ঘরে।\nএই যে পালিয়েছে, ওটুকু গেরাসিমের প্রতি লেখকের কৃপা।\nদাসপ্রথা বিলুপ্ত হয়েছে, জমিদারি আমল ফুরিয়েছে—কিন্তু অজস্র ভূমিদাসের সমব্যাথীগণ কি দুনিয়ার কোণায় কোণায় এখনো দিন পার করছে না? এই একুশ শতকের আধুনিক গেরাসিমরা তো নিজের অজান্তেই এক অদৃশ্য দাসপ্রথার উত্তরাধিকার বয়ে নিয়ে চলেছে। গেরাসিমরা জানত তারা দাস, কিন্তু আজকের মানুষেরা নিজেদের স্বাধীন জেনেই এক অদৃশ্য দাসত্ব মেনে নিয়েছে বেনিয়াতন্ত্রের কাছে। এই যদি সত্য হয়, দেড়শ বছর আগে লেখা তুর্গেনেভের মুমু কখনোই তার প্রাসঙ্গিকতা হারাবে না।\nইভান তুর্গেনেভ রাশিয়ান সাহিত্য এনামুল রেজা গেরাসিম মুমু


আর্জেন্টাইন কোচের এ কেমন অবনতি! আর্জেন্টাইন কোচের এ কেমন অবনতি!\nআর্জেন্টাইন কোচের এ কেমন অবনতি!\nপ্রকাশ : ১১ জুলাই ২০১৮, ১১:১৯\n৩২ বছরের শিরোপা খরা ঘোচানোর লক্ষ্য নিয়ে রাশিয়ায় বিশ্বকাপে অংশ নিয়েছিল আর্জেন্টিনা। কিন্তু বিশ্বকাপের প্রথম ম্যাচে আইসল্যান্ডের সঙ্গে ড্র করে আলবিসেলেস্তেরা। এরপর ক্রোয়েশিয়ার বিপক্ষে ৩-০ গোলের পরাজয়। শেষ ম্যাচে কিছুটা ভাগ্যের জোরে নাইজেরিয়াকে হারিয়ে নক আউট পর্ব নিশ্চিত করে হোর্হে সাম্পাওলির শিষ্যরা। কিন্তু শেষ ষোলোর ম্যাচে ফ্রান্সের সঙ্গে ৪-৩ গোলে পরাজিত হয়ে শিরোপার স্বপ্ন জলাঞ্জলি দিয়ে দেশে ফিরতে হয় মেসিদের।\n২০২২ বিশ্বকাপ জিতবে মেসি: সাম্পাওলি\nআর্জেন্টিনায় ফিরছেন পেকারম্যান!\nএরপরই নিশ্চিত হয় ছাঁটাই হচ্ছেন সাম্পাওলি। বিশ্বকাপ শুরুর আগে থেকে তার কৌশলের কড়া সমালোচনা করেছিলেন আর্জেন্টিনার সাবেক ফুটবলাররা। বিশ্বকাপে নাইজেরিয়া ম্যাচের আগেই নাকি খেলোয়াড়রা তার পদত্যাগ চেয়েছিলেন এমনটাই গুঞ্জন ওঠে বিশ্ব মিডিয়ায়। কিন্তু শেষ পর্যন্ত এমন কিছুই হয়নি। বিশ্বকাপে হতাশাজনক পারফরম্যান্সের পর তার বিদায়টা এক প্রকার নিশ্চিতই ছিল। কিন্তু শেষ পর্যন্ত সে পথে হাঁটেনি আর্জেন্টিনার ফুটবল সংস্থা এএফএ।\nসাম্পাওলির বিষয়ে সিদ্ধান্ত নিতে সোমবার এক জরুরি সভায় বসে আর্জেন্টিনা ফুটবল সংস্থার নির্বাহী কমিটি। সেখানে তার বিষয়ে সিদ্ধান্ত নেয়ার বিষয়টি জুলাই পর্যন্ত স্থগিত করা হয়। তবে সাম্পাওলির পদাবনতি হয়েছে। জাতীয় দলের পর তাকে অনূর্ধ্ব-২০ দলের দিয়েছে আর্জেন্টাইন ফুটবল অ্যাসোসিয়েশন।\nসভা শেষে জানানো হয়, সাম্পাওলিকে আর্জেন্টিনা অনূর্ধ্ব-২০ দলের দায়িত্ব দেয়া হয়েছে। এই দলকে আসন্ন এল’আলকুদিয়া টুর্নামেন্টে কোচিং করাবেন সাম্পাওলি। এই টুর্নামেন্টে অনূর্ধ্ব-২০ দলের পারফরম্যান্সের উপর ভিত্তি করে নির্ধারিত হবে সাম্পাওলির ভবিষ্যত।\nআর্জেন্টিনা ফুটবল সংস্থার সঙ্গে সাম্পাওলির চুক্তির মেয়াদ রয়েছে ২০২২ সাল পর্যন্ত। ২০১৯ কোপা আমেরিকার আগে তাকে ছাঁটাই করতে হলে ৮ মিলিয়ন ডলার দিতে হবে। আর এখন ছাঁটাই করলে গুণতে হবে প্রায় ২০ মিলিয়ন ডলার!


Dai Bandhan by Samaresh Majumdar - দায় বন্ধন - সমরেশ মজুমদার - Bengali Books Pdf - Allbanglaboi - Bangla Pdf Book, Bangla eBook\nDai Bandhan by Samaresh Majumdar- দায় বন্ধন – সমরেশ মজুমদার – Bengali Books Pdf\nজামশেদপুর থেকে কলকাতায় এসে একটা ভাল চাকরি করবে আর মাকে নিয়ে কোথাও ফ্ল্যাট ভাড়া করে থাকবে- এম.এ. পাশ জয়দীপ এই সামান্য স্বপ্ন দেখেছিল। আবার কোনও কিছু পাওয়ার জন্য নিজের সততা ও মানবিক সম্পদগুলোকে ধুলোয় লুটিয়ে দিতেও বেকার জয়দীপ রাজি নয়। নিজের এই অস্মানিত জীবন থেকে মুক্তির নানা পথ খুঁজছিল জয়দীপ। এমন একটা ক্রান্তিমুহূর্তে তার জন্মশহরেই আলাপ হয়ে যায় দুই নারীর সঙ্গে – পত্রলেখা ও স্বাতীলেখা। দুই বোন। জনৈক বিজয় গুপ্তর অবৈধ সন্তান ধারণের তীব্র সংকটে ভুগছে স্বাতীলেখা। স্বাতীলেখার জীবনের জট ছাড়াতে জয়দীপ শখের গোয়েন্দাগিরিতে নাম। আর তখনই এই সৎ তরুণটির সামনে উন্মোচিত হতে থাকে এক অনাবিষ্কৃত পর্দা। সে কি ? তারই কথা সমরেশ মজুমদারের এই অন্যস্বাদের উপন্যাসে।\nসিনেমাওয়ালা – সমরেশ মজুমদার – Bengali Books Pdf\nArjun Beriye Elo : Samaresh Majumdar ( অর্জুন বেরিয়ে এলো : সমরেশ মজুমদার )\nAsuklotar Phul : Samaresh Majumdar ( সমরেশ মজুমদার : অসুখ লতার ফুল )\nAay Sukh Jaay Sukh : Samaresh Majumdar (আয় সুখ যায় সুখ : সমরেশ মজুমদার)


মানব পাচারকারীদের আইনের আওতায় আনুন\n৩১ মে ২০২০, ১১:০০\nআপডেট: ৩১ মে ২০২০, ১১:০০\nলিবিয়ায় ২৬ বাংলাদেশিসহ ৩০ জন অভিবাসী হত্যার ঘটনায় আমরা মর্মাহত। নৃশংস এই হত্যাকাণ্ডের তীব্র নিন্দা জানাই। ভাগ্যান্বেষণে দেশছাড়া বাংলাদেশি তরুণদের এমন নির্মম মৃত্যু ও করুণ পরিণতি সত্যিই অসহনীয়।\nসংবাদমাধ্যমের খবর অনুযায়ী, গত ডিসেম্বরে বাংলাদেশ থেকে ৩৮ জন তরুণ ভারত ও মিসর হয়ে লিবিয়ায় যান। সেখান থেকে ইতালিতে যাওয়াই ছিল তাঁদের উদ্দেশ্য। কিন্তু সুদানের আরও কয়েকজন নাগরিকের সঙ্গে এই বাংলাদেশি তরুণেরাও লিবিয়ায় দুই দফা অপহরণের শিকার হন। প্রথম দফা অপহরণের পর মুক্তিপণ দিয়ে তাঁরা ছাড়া পান। দ্বিতীয় দফায় চাহিদামাফিক অর্থ দিতে না পারায় অপহরণকারীরা তাঁদের ওপর নির্মম নির্যাতন চালায়। একপর্যায়ে তাঁরা অপহরণকারী দলের হোতাসহ দুজনকে হত্যা করেন। এই হত্যার প্রতিশোধ নিতে অপহরণকারীরা নির্বিচারে জিম্মিদের ওপর গুলি চালালে ২৬ জন বাংলাদেশি ও ৪ জন সুদানি নিহত হন। লিবিয়ায় বাংলাদেশ দূতাবাস সার্বক্ষণিক যোগাযোগ রাখছে। পররাষ্ট্র মন্ত্রণালয়ও লিবিয়া সরকারের সঙ্গে যোগাযোগ করে হত্যার প্রতিকার ও ক্ষতিপূরণ দাবি করেছে।\nরাজনৈতিক গোলমালের কারণে ২০১৫ সাল থেকে লিবিয়ায় জনশক্তি রপ্তানি বন্ধ আছে। তারপরও সেখানে বাংলাদেশিদের যাওয়া বন্ধ নেই। পাচারকারীরা মোটা অঙ্কের অর্থের বিনিময়ে এই কাজ চালিয়ে যাচ্ছে। বাংলাদেশ দীর্ঘদিন ধরেই মানব পাচারের অন্যতম উৎস হিসেবে ব্যবহৃত হয়ে আসছে। মার্কিন পররাষ্ট্র দপ্তরের প্রতিবেদনেও বাংলাদেশ মানব পাচারের অন্যতম ঝুঁকিপূর্ণ দেশ হিসেবে চিহ্নিত।\nদেশে মানব পাচারবিরোধী আইন থাকলেও তার যথাযথ প্রয়োগ নেই। এ ছাড়া আইনে বিস্তর ফাঁকফোকর রয়ে গেছে। সিলেটে কয়েকজন পাচারকারীর বিরুদ্ধে মামলা করলেও তারা জামিন পেয়েছে। পাচারকারীদের খপ্পরে পড়ে অনেক ভাগ্যান্বেষী তরুণ বিদেশে দুর্বিষহ জীবন বেছে নিতে বাধ্য হন। অনেকে দুর্ঘটনায় মারা যান। কয়েক বছর আগে থাইল্যান্ড ও মালয়েশিয়ায় যে গণকবর আবিষ্কৃত হয়েছিল, সেখানেও বেশ কিছু বাংলাদেশির কঙ্কাল পাওয়া গিয়েছিল।\nপররাষ্ট্র মন্ত্রণালয় লিবিয়া সরকারের কাছে বাংলাদেশি হত্যাকাণ্ডের ক্ষতিপূরণ এবং অপরাধীদের বিচার দাবি করেছে। এতে আদৌ কোনো ফল মিলবে কি না, সেটা এক বড় প্রশ্ন। আমাদের জন্য গুরুত্বপূর্ণ কাজ হচ্ছে দেশীয় মানব পাচারকারী চক্রকে নির্মূল করা। সেটা করতে না পারার কারণেই এসব ঘটনা অব্যাহতভাবে ঘটে চলেছে। দেশীয় পাচারকারী চক্রের সক্রিয় উদ্যোগ ও তৎপরতা ছাড়া তরুণেরা ভয়াবহ বিপৎসংকুল এই অবৈধ পথ বেছে নিতে উৎসাহিত হতেন না।\nপররাষ্ট্রমন্ত্রী এ কে আব্দুল মোমেন বলেছেন, পাচারকারীদের বিরুদ্ধে ব্যবস্থা না নিলে এ ধরনের হত্যা বন্ধ হবে না। কিন্তু কাজটি করবে কে? সরকার বিদেশি পাচারকারী চক্রের নাগাল না পেতে পারে, কিন্তু দেশীয় পাচারকারীদের বিরুদ্ধে ব্যবস্থা নিতে পারছে না কেন? মানব পাচার রোধে আইন পাস হওয়ার পর বিধি জারি হতে কেন সাত বছর লাগল? কেন পৃথক আদালত বসানো গেল না? এর জবাব কে দেবে?\nবৈধ কিংবা অবৈধ—যে পথেই বাংলাদেশিরা বিদেশে যান না কেন, তাঁদের পাঠানো বৈদেশিক মুদ্রা আমাদের অর্থনীতির বড় শক্তি। রেমিট্যান্স আমাদের বৈদেশিক মুদ্রা আয়ের সবচেয়ে বড় উৎস। কিন্তু দুর্ভাগ্যজনকভাবে তাঁদের নিরাপত্তার বিষয়ে সরকারের সেই মাত্রায় তৎপরতা দেখা যায় না।\nমানব পাচারের ঝুঁকিপূর্ণ দেশগুলোর মধ্যে বাংলাদেশ রয়েছে। এটা আমাদের জন্য লজ্জার। মানব পাচারকারী চক্রের বিরুদ্ধে ব্যবস্থা নেওয়ার পাশাপাশি এর বিপদ সম্পর্কে জনসচেতনতাও বাড়াতে হবে। কোনো অঘটন ঘটলেই সংশ্লিষ্ট মহলকে সাময়িক তৎপর হতে দেখা যায়। কিন্তু বিপজ্জনক ও ভয়ংকর এই মানব পাচারের বিরুদ্ধে সার্বক্ষণিক ও সর্বাত্মক তদারকি জারি রাখার কোনো বিকল্প নেই।


রোজা রাখতে অপারগ নারীর সওয়াব কেমন?\nবিশেষ কিছু শারীরিক সমস্যার মধ্য দিয়ে যেতে হয় নারীদের। তাই বরকতের মাসে যখন তারা এই অপারগতার সম্মুখীন হন, এক ধরণের চাপা কষ্ট অনুভব করেন। মনকষ্ট আসাটা স্বাভাবিক। একবার হজ করতে গিয়ে একই রকম মনোবেদনায় কান্না করেছিলেন উম্মুল মুমিনিন হজরত আয়েশা (রা.)। সহিহ বুখারিতে বর্ণিত হয়েছে—\nরাসুলুল্লাহ (স.) একবার হজে যাবার সময় মক্কার কাছাকাছি অবস্থিত সারিফ নামক জায়গায় থামলেন। এসময় তিনি দেখলেন, হজরত আয়েশা (রা.) কাঁদছেন। জিজ্ঞেস করলেন, ‘কী হয়েছে’? আয়েশা (রা.) জবাব দিলেন, ‘আমি যদি এবছর হজ না করতাম!’ সঙ্গে-সঙ্গেই রাসুলুল্লাহ (স.) বুঝে গেলেন। তাই জিজ্ঞেস করলেন, ‘সম্ভবত তোমার হায়েজ শুরু হয়েছে।’ আয়েশা (রা.) জবাব দিলেন, ‘হ্যাঁ’। রাসুলুল্লাহ (স.) তাঁকে সান্ত্বনা দিয়ে বললেন, ‘এই ব্যাপারটি আল্লাহ তাআলা সকল আদম কন্যার জন্য নির্ধারিত করেছেন’। সান্ত্বনা দেওয়ার পর তিনি এই অবস্থায় করণীয় কী, তা শিখিয়ে দিলেন। তিনি বললেন, ‘হাজীরা যা করে, তুমিও তাই করবে। তবে পবিত্র হওয়ার আগ পর্যন্ত কাবার চারদিকে তাওয়াফ করবে না।’ (বুখারি ও মুসলিম)\nহজের বরকতময় সময়ে তাওয়াফ করতে না পারায় মা আয়েশা (রা.) অনেক কষ্ট পেয়েছিলেন, একইভাবে রমজানের মতো বরকময় মাসেও নারীরা চাপা কষ্ট বেদনা অনুভব করেন। কিন্তু এতে হতাশ হওয়ার কারণ নেই। এমন অবকাশ ইসলাম রাখেনি যে, ইবাদতে অন্যরা তাদের পেছনে ফেলে দেবে। এরকম বৈধ কারণে নারীর ইবাদতে বিঘ্ন ঘটলে, ইবাদত না করেও ইবাদতের সমান সওয়াব বলে হাদিসে এসেছে। সহিহ বুখারিতে বর্ণিত হয়েছে, রাসুলুল্লাহ (স.) বলেছেন—\n‘কেউ অসুস্থ হলে অথবা সফরে থাকলে তেমন সওয়াবই পাবে, যেমনটা সে সুস্থ অবস্থায় বা সফরে না থাকা অবস্থায় পেতো।’ (বুখারি: ২৯৯৬)\nনারীদের পিরিয়ড বা অন্য অসুস্থতার ক্ষেত্রেও একই বিধান প্রযোজ্য। কারণ, একটি বৈধ কারণেই তিনি রোজা রাখতে অপারগ হয়েছেন। এ প্রসঙ্গে ইবনে হাজার (রহ) বলেন, ‘যে ব্যক্তি কোনো আমল এমনিতে করতো, কিন্তু সাধ্যাতীত হওয়ায় পারেনি, সে ব্যক্তির ক্ষেত্রে হাদিসটি প্রযোজ্য’।\nআরেকটি উদাহরণে বিষয়টি আরও স্পষ্ট হবে। একবার রাসুলুল্লাহ (স.) মদীনায় কয়েকজন সাহাবীকে রেখে যুদ্ধে গিয়েছিলেন। তিনি তাঁর সঙ্গে থাকা সাহাবীদের বললেন—\nতোমরা এমন এক পা-ও ফেলোনি এবং এমন কোনো উপত্যকাও অতিক্রম করোনি, যার সওয়াব আমাদের সঙ্গে যোগ না দেওয়া ব্যক্তিরা পাবে না। (অর্থাৎ তারা আমাদের সঙ্গে যোগ না দিয়েও আমাদের মতোই সওয়াব পাবে।) কারণ, তারা একটি বৈধ কারণে আসতে পারেনি।\nএতে প্রমাণিত হয়, কোনো বৈধ কারণে ইবাদত ছুটে গেলে, সেই ইবাদতের পুরো সওয়াব দেওয়া হয়। সুতরাং রমজানের রোজার বরকত নিয়ে নারীদের হতাশ হবার কারণ নেই। আল্লাহর নির্দেশপালনে আন্তরিকতা, ভয় ও একনিষ্ঠতা থাকলে যথাযথ প্রতিদান পাওয়া যাবে ইনশাআল্লাহ। আল্লাহ তাআলা মুসলিম উম্মাহর সকল নারীকে রমজানের বরকতলাভে ধন্য করুন। আমিন। সূএ:ঢাকা মেইল ডটকম\nধর্ম | তারিখ : March, 18, 2022, 1:40 am | নিউজটি পড়া হয়েছে : 40 বার


চান্দিনায় পৌর নির্বাচন : দুই প্রার্থীর সমর্থকদের সংঘর্ষে আহত ১১\nময়মনসিংহ প্রচ্ছদ সারাদেশ\nনিউজ ডেস্ক 11/01/2021\nটি.আর. দিদার, চান্দিনা প্রতিনিধি :\nকুমিল্লার চান্দিনায় নির্বাচনী প্রচারণার সময় দুই মেয়র প্রার্থীর সমর্থকদের মধ্যে সংঘর্ষে অন্তত ১১জন আহত হয়। সোমবার (১১ জানুয়ারী) সকাল সোয়া ১১টায় পৌরসভার ৭নং ওয়ার্ড ছায়কোট এলাকায় ওই সংঘর্ষ ঘটে।\nআহতরা হলেন- নৌকা প্রতীক সমর্থিত ৭নং ওয়ার্ড যুবলীগ সভাপতি ছায়কোট এলাকার আবুল কালাম (৪০), একই এলাকার নুরুল ইসলাম (৩৮), আল-আমিন (৩০), মাহাবুব (৩০), আলী হোসেন (৪৫), আবুল হাসেম (৩২), শহীদুল ইসলাম (২৫) এবং জগ প্রতীকে স্বতন্ত্র প্রার্থী সমর্থিত হারং এলাকার শরীফুল ইসলাম (২০), রাসেদুল ইসলাম (২৮), মো. সোহান (১৬), শামীম সরকার (৪০)। আহত ১১জনের মধ্যে ২জনকে আশঙ্কা জনক অবস্থায় কুমিল্লা মেডিকেল কলেজ হাসপাতালে পাঠানো হয়েছে।\nস্থানীয় সূত্রে জানা যায়- সোমবার সকাল থেকে স্বতন্ত্র মেয়র প্রার্থী শামীম হোসেন কর্মী সমর্থকদের নিয়ে ৭নং ওয়ার্ড এলাকায় প্রচারণা শুরু করেন। সকাল সোয়া ১১টার দিকে নৌকা সমর্থিত স্থানীয় কিছু লোকজন স্বতন্ত্র প্রার্থীর প্রচারণা নিয়ে উস্কানি মূলক কথা বলে। এ সময় দুই পক্ষের লোকজনের মধ্যে বাক বিতন্ডার এক পর্যায়ে ওই সংঘর্ষের ঘটনা ঘটে। খবর পেয়ে পুলিশ ঘটনাস্থলে পৌঁছে পরিস্থিতি নিয়ন্ত্রণ করে।\n৭নং ওয়ার্ড কাউন্সিলর আব্দুস ছালাম অভিযোগ করেন- স্বতন্ত্র মেয়র প্রার্থী শামীম হোসেন প্রতিদিন দলবল নিয়ে প্রচারণার নামে মাঠে আতংক সৃষ্টি করে আসছে। সোমবার আমার ওয়ার্ডে পূর্ব পরিকল্পিত ভাবে দেশিয় অস্ত্র ও বহিরাগত লোকজনসহ গাড়িবহর নিয়ে আমাদের লোকজনের উপর হামলা করে। আমার ভাই কালাম রিক্সা যোগে চান্দিনা যাওয়ার সময় তার উপর অতর্কিত হামলা চালায়।\nঅপর দিকে, স্বতন্ত্র মেয়র প্রার্থী শামীম হোসেন অভিযোগ করে বলেন- আমি গণসংযোগ করতে ছায়কোট এলাকায় পৌঁছলে ছালাম কাউন্সিলর এর নেতৃত্বে নৌকার লোকজন আমার নেতা-কর্মীর উপর হামলা চালায়। এসময় আমাকেও শারীরিক ভাবে লাঞ্ছিত করে। এতে আমার ৬জন নেতা-কর্মী আহত হয়।\nআওয়ামীলীগ মেয়র প্রার্থী শওকত হোসেন ভূইয়া জানান- স্বতন্ত্র প্রার্থী শামীম হোসেন প্রতিদিন গাড়ি বহর নিয়ে গণসংযোগের নামে এলাকায় আতংক সৃষ্টি করছেন। আর যেখানেই নৌকা সমর্থিত লোকজন পাচ্ছেন তাদেরকে মারধর করছেন।\nচান্দিনা থানার অফিসার ইন-চার্জ (ওসি) শামসউদ্দীন মোহাম্মদ ইলিয়াছ জানান- মেয়র প্রার্থীরা যেখানে গণসংযোগে যাবেন তার একটি তালিকা পূর্বেই থানায় দেওয়া কথা। কিন্তু তারা সেটা করেন না। সোমবার দুই গ্রুপের সংঘর্ষের খবর পাওয়ার সাথে সাথেই আমার পুলিশ ঘটনাস্থলে গিয়ে পরিস্থিতি নিয়ন্ত্রণে আনে। এ পর্যন্ত কেউ লিখিত কোন অভিযোগ করেননি।\n24 জন পড়েছেন\nশীতার্ত মানুষের পাশে দাঁড়ান!\nপদ্মা সেতু ঘুরে এলেন ব্যবসায়ী-জনপ্রতিনিধিসহ সহস্রাধিক চাঁদপুরবাসী


বেতন পাননি বিমানের ১২০০ শ্রমিক-কর্মচারীAviation News\n২৪ জুন, ২০১৭ ৩:৪৯:৪৮ অপরাহ্ণ\nরাষ্ট্রায়ত্ত উড়োজাহাজ পরিবহন সংস্থা বিমান বাংলাদেশ এয়ারলাইনসের নিয়মিত কর্মকর্তা ও কর্মচারীদের জুন মাসের বেতনসহ ঈদ বোনাসের অর্থ পরিশোধ করা হয়েছে গত সপ্তাহে। কিন্তু সংস্থার চুক্তিভিত্তিক (ক্যাজুয়াল) ১ হাজার ২০০ শ্রমিক-কর্মচারীকে ঈদ বোনাস দেয়া হলেও জুন মাসের বেতন দেয়া হয়নি। এ নিয়ে তাদের মধ্যে ক্ষোভ দেখা দিয়েছে।\nএ প্রসঙ্গে বিমান শ্রমিক লীগের সভাপতি ও সিবিএ নেতা মো. মশিকুর রহমান বলেন, চুক্তিভিত্তিক কাজ করা এসব শ্রমিকের দৈনিক মজুরি মাত্র ৫০০ টাকা। কর্তৃপক্ষ যদি জুন মাসের ১০ দিনের বেতনও পরিশোধ করত, তা হলে ১ হাজার ২০০ কর্মীর জন্য প্রয়োজন হতো ৬০ লাখ টাকা। যা রাষ্ট্রায়ত্ত প্রতিষ্ঠানের জন্য খুব বেশি বোঝা হওয়ার কথা নয়। কারণ বিমান এখন প্রতি বছর লাভ করছে।\nতিনি বলেন, চুক্তিভিত্তিক যারা কাজ করছেন, তারা আর্থিকভাবে খুব একটা সচ্ছল নয়। সে কারণে মানবিক দিক বিবেচনা করে তাদের বেতন পরিশোধ করা উচিত ছিল। দেশের গার্মেন্টস শিল্পসহ সব ধরনের প্রতিষ্ঠানে কমপক্ষে ২০ দিনের বেতন দেয়া হয়েছে। অথচ বিমান কর্মচারীদের সঙ্গে বৈষম্যমূলক আচরণ করা হয়েছে। বৈষম্যের শিকার এসব কর্মচারীর জুন মাসের ২০ দিনের বেতন অবিলম্বে পরিশোধের জন্য বিমান প্রশাসনের প্রতি অনুরোধ জানান তিনি।\nচুক্তিভিত্তিক শ্রমিক-কর্মচারীদের অভিযোগ, বিমানের ব্যবস্থাপনা পরিচালক (এমডি) এ মুহূর্তে দেশে নেই। আর দায়িত্বে থাকা উচ্চপদস্থ কর্মকর্তারাও বিষয়টির গুরুত্ব অনুধাবন করতে ব্যর্থ হয়েছেন। ফলে এবার ঈদে বৈষম্যের শিকার হচ্ছেন বিমান বাংলাদেশ এয়ারলাইনসের হতভাগা ১ হাজার ২০০ শ্রমিক-কর্মচারী। তবে প্রত্যেককে ২ হাজার ৮০০ টাকা করে ঈদ বোনাস দেয়া হয়েছে। অথচ প্রতিটি ফ্লাইটে ৯ থেকে ১০ টন মালামাল টেনে মাথার ঘাম পায়ে ফেলে কাজ করে যাচ্ছেন এসব কর্মচারী। কিন্তু এত কিছু করার পরও কর্তৃপক্ষের মন গলাতে পারেনি তারা।\nক্ষোভ প্রকাশ করে সিবিএ নেতা মো. মশিকুর রহমান বলেন, বিমানকে অ্যাসেনসিয়াল সার্ভিস ঘোষণা করার পরে তার প্রথম ফলাফল পেলেন অসহায় ১ হাজার ২০০ ক্যাজুয়াল শ্রমিক-কর্মচারী। তারা এবার ঈদের আগে জুন মাসের কোনো বেতন পাবেন না। যদিও বিমানমন্ত্রী সংসদের চলতি অধিবেশনে জানিয়েছেন, গত দুই বছরে বিমানের লাভ ৬০০ কোটি টাকা। সরকারের রাজস্ব তহবিলে প্রতিষ্ঠানটি জমা দিয়েছে ৩০০ কোটি টাকা। তবুও এসব কর্মীকে ঈদের আগে বেতন দেয়া হলো না।\nজসিম উদ্দিন নামে বিমানের এক কর্মচারী জানান, যেসব কর্মকর্তার সিদ্ধান্তে এটা হয়েছে, তাদের বেতন-বোনাস কিন্তু ব্যাংকের হিসাবে চলে গেছে ঈদের সাতদিন আগে। অথচ আমরা রোদ-বৃষ্টি উপেক্ষা করে ঈদ-পূজায় ও অন্যান্য ছুটির দিনেও কাজ করি। কিন্তু আমাদের শ্রমের কোনো মূল্য নেই। ওই সব কর্তাব্যক্তি তাদের মানুষ না যন্ত্র মনে করেন, প্রশ্ন রাখেন তিনি।\nউল্লেখ্য, গত বছর ঈদে বিমানের চুক্তিভিত্তিক শ্রমিক-কর্মচারীদের বেতন দিতে চায়নি বিমান প্রশাসন। পরে সিবিএ নেতাদের কঠোর অবস্থানের মুখে বেতন দিতে বাধ্য হয়।


বগুড়ায় হাতে লেখা পাঁচটি কোরআন শরীফের সন্ধান মিলেছে - পুন্ড্র কথা\nবগুড়ায় হাতে লেখা পাঁচটি কোরআন শরীফের সন্ধান মিলেছে\nআব্দুর রহিম বগরাঃ\nপঠিত হয়েছে ১২৬১ বার। প্রকাশ: ২৪ জুলাই ২০১৮ । আপডেট: ২৪ জুলাই ২০১৮ ।\nহাতে লেখা পাঁচটি কোরআন শরীফের সন্ধান মিলেছে বগুড়ায়। এর মধ্যে চারটিই পাঠযোগ্য। একটির পাতাগুলো ছিঁড়ে গেছে। পাঁচটি কোরআনের মধ্যে চারটিই মিলেছে জেলার কাহালু উপজেলার মুরইল ইসলামিয়া সিনিয়র মাদ্রাসায়। বাকি একটি পাওয়া গেছে পার্শ্ববর্তী বগুড়া সদর উপজেলার এরুলিয়া ইউনিয়নের ঈদগাহ্ মাঠপাড়া গ্রামে।\nকাহালুর মুরইলে পাওয়া কোরআর শরীফের পাতাগুলো এখনও বেশ মসৃন এবং রঙও চকচকে। তবে এরুলিয়ার গ্রামে পাওয়া কোরআন শরীফের পাতাগুলো একেবারেই বিবর্ণ এবং ভঙ্গুর হয়ে পড়েছে। ফলে কাছাকাছি দুই এলাকায় পাওয়া বিরল ওই কোরআন শরীফগুলো যে এক সময়ের লিখিত নয় সেটা স্পষ্ট বোঝা যায়।\nসংরক্ষণকারী এবং স্থানীয়দের বর্ণনা অনুযায়ী এরুলিয়ার ঈদগাহ্্ মাঠপাড়া গ্রামে পাওয়া কোরআন শরীফের বয়স ৩০০ বছর হতে পারে। অন্যদিকে কাহালুর মুরইল মাদ্রাসায় পাওয়া অপর চারটি কোরআন শরীফ কত আগের সে সম্পর্কে কেউ ধারণা দিতে পারেন নি। অবশ্য স্থানীয়রা বলছেন, মাদ্রাসাটি যেহেতু প্রায় এক শ’ বছর আগে ১৯২৪ সালে প্রতিষ্ঠিত তাই কোরআর শরীফগুলো তারও ১০-১৫বছর আগের হতে পারে।\nমুরইল ইসলামিয়া সিনিয়র মাদ্রাসার শিক্ষকদের বর্ণনা অনুযায়ী শুরুর দিকে যারা প্রতিষ্ঠানটিতে অধ্যক্ষ হিসেবে দায়িত্ব পালন করেছেন তারা ভারতের দেওবন্দ এবং সাহারানপুর মাদ্রাসায় পড়ালেখা করেছেন। শিক্ষাজীবন শেষে দেশে ফেরার পথে তারা হয়তো হাতে লেখা কোরআন শরীফগুলো সঙ্গে এনেছেন।\nহাতে লেখা কোরআন শরীফের প্রচলন কিভাবেঃ প্রায় সাড়ে চৌদ্দশত বছর আগে যখন শেষ নবী ও রাসুল হযরত মুহাম্মদের (সাল্লাহু আলাইহি ওয়া সাল্লাম) উপর পবিত্র কোরআন-এর আয়াত নাজিল হত তখন তিনি তা মুখস্ত রাখতেন। পরে তার কাছ থেকে সাহাবীরা শুনে মুখস্ত করতেন এবং চামড়া, পাথর ও গাছের বাকলে লিখে রাখা হত।\nখলিফা হযরত ওসমানের (রাদীআল্লাহ্ তা’আলা আনহু) শাসনামলে পবিত্র কোরআনের সমস্ত আয়াত একত্রিত এবং সংকলিত করা হয়। ওমাইয়া শাসনামল- হাজ্জাজ বিন ইউসুফের সময় কাগজে কোরআন শরিফ লেখা শুরু হয়। হাতে লেখা কোরআন শরিফের শুরুটা ছিল তখন থেকে। তা চলেছে ছাপাযন্ত্র আবিস্কারের আগ পর্যন্ত। ভারতবর্ষে মুসলিম শাসনামলের ইতিহাসে দিল্লীর বাদশাহ নাসির উদ্দিন ও মোঘল সম্রাট মহীউদ্দিন আলমগীর আওরঙ্গজেব পবিত্র কোরআন শরিফ লেখার জন্য বিখ্যাত হয়ে আছেন। অষ্টাদশ শতকের পূর্ব পর্যন্ত বাংলাদেশের ধর্মপ্রাণ মুসলমানরা হাতে লেখা কোরআন শরীফ শিক্ষা ও নিয়মিত তেলওয়াত করতেন। আর কোরআন শরীফের শিক্ষাটাও হয়েছে তখন বিভিন্ন ওলি আউলিয়া, পীর ও বুজুর্গানে দ্বীনের খানকায়।\nএরুলিয়ায় ৩০০ বছর আগের হাতে লেখা কোরআন এলো যেভাবেঃ বগুড়া সদরের এরুলিয়া গ্রামে হযরত শাহ মিসকীন মাহমুদ (রহ.) নামে এক বুজুর্গ ওলি ছিলেন। তাঁর খানকায় তখন দ্বীন শিক্ষা দেওয়া হতো। ইলমে দ্বীনের প্রচার-প্রসারে ওই ওলির খানকা এই অঞ্চলের দ্বীনদার মুসলমানদের কাছে প্রসিদ্ধ ছিল। তা’লীম-তারবিয়ত এবং দ্বীন শিক্ষা ও তার প্রচার-প্রসার কাজের ধারাবাহিকতা রক্ষার জন্য হযরত শাহ মিসকীন মাহমুদের (রহ.) খানকার নামে বিপুল পরিমাণ নিস্কর জমি ছিল। ব্রিটিশ শাসনামলে সিএস খতিয়ানে হযরত শাহ মিসকীন মাহমুদ (রহ.) দরগার নামে নিস্কর জমির উল্লেখ রয়েছে। গবেষকদের মতে এটা হতে পারে শেলবর্ষ পরগণার (বর্তমান বগুড়া অঞ্চল) মুসলিম জমিদার সৈয়দ আহম্মদের সময়। সৈয়দ আহম্মদ ছিলেন বগুড়ার নবাব (কুন্দগ্রাম), সাতানী জমিদার, কাথহালি জমিদার, শিবগঞ্জ চৌধুরী জমিদার পরিবারের পূর্বপুরুষ। বর্তমনি কাহালু উপজেলার কালাই রাজবাটিতে বিরাট এলাকা জুড়ে তাঁর প্রাসাদ ছির। তিনি ১৬৭০-১৬৭৫ খ্রীস্টাব্দের মধ্যে স¤্রাট আওরঙ্গজেবের সাক্ষরিত সনদমূলে শেলবর্ষ পরগণার (বগুড়া অঞ্চল) জমিদারি লাভ করেন। তখন এই অঞ্চলে ভারতবর্ষের পশ্চিম এলাকা যথা দিল্লী, আজমির, পাঞ্জাব, সেরহিন্দ সহ বিভিন্ন স্থান থেকে ওলি, আওলিয়া, বুজুর্গানে দ্বীনের আগমণ হয়। তারা তখন ইসলাম ধর্ম প্রচার-প্রসারে পৃষ্ঠপোষকতা লাভ করেন। হযরত মিসকিন মাহমুদ (রহ.) তাদেরই একজন হবেন।\nএরুলিয়া ইউনিয়নের ঈদগাহ মাঠ পাড়ার আবু তালেব ফকিরের পূর্ব পুরুষ আব্বাস ফকির ওই দরগার খাদেম ছিলেন। আবু তালেব ফকির জানান, তাদের বংশের পাঁচ পুরুষ থেকে তাদের বাড়িতে হাতে লেখা কোরআন শরিফ ও পীরের ব্যবহৃত পায়ের খড়ম সংরক্ষণ করা হচ্ছে। তবে সংরক্ষণের যথাযথ ব্যবস্থার অভাবে অনেক আগেই কোরআন শরীফটির মলাট ও বাঁধাই খুলে গেছে। পাতাগুলোও আলাদা আলাদা হয়ে গেছে। এই লেখক ২০০৫-২০০৬ সালে একাধিকবার হাতে লেখা কোরআন শরিফটি দেখেছেন। তখন পবিত্র কোরআন শরীফটি তালেব ফকিরের বড় ভাই আব্দুল খালেক ফকিরের হেফাজতে ছিল। তিনি প্রায় দশ বছর আগে ইন্তেকাল করেছেন। তার আগে তার বাবা মরহুম আত্তার আলী ফকির কোরআন শরীফটি তার বাবা হযরত মিসকিন মাহমুদ (রঃ) এর দরগার খাদেম মরহুম আব্বাস ফকিরের ওছিয়ত মতে সংরক্ষণ করেন। ওই মাজারে প্রাচীন এক জোড়া খড়মও মিলেছে। যা এখনও সংরক্ষিত রয়েছে। তাদের আশা ছিল ধর্মপরায়ণ ও ঐতিহ্য অনুরাগী মানুষ এই হাতে লেখা কোরআন শরীফটি সংরক্ষণে এগিয়ে আসবেন। এই লেখক বর্তমানে কোরআন শরীফটি যে অবস্থায় দেখেছেন তা থেকে প্রায় এক দশক আগে অনেক ভালো ছিল। তবে বিশেষ ব্যবস্থায় বাঁধাই করে হাতে লেখা এই দূর্লভ কোরআন শরীফটি সংরক্ষণ করা সম্ভব বলে মনে হয়েছে।\nওই মাজারের খাদেম মরহুম আব্বাস ফকিরের পরিবার ও গ্রামের অনেকের বিশ্বাস যে, হাতে লেখা কোরআন শরীফ ও পীরের ব্যবহৃত পায়ের খড়ম হযরত শাহ মিসকীন মাহমুদের (রহ.) এবং তা কমপক্ষে ৩০০ বছরের আগের হবে বলে তারা মনে করেন। কালের গর্ভে হযরত শাহ মিসকীন মাহমুদের (রহ.) খানকা হারিয়ে গেলেও খানকাটির সামনে ছিল সান বাঁধানো দিঘী। সান এবং সিঁড়ি না থাকলেও দিঘীটি এখনও আছে। দিঘীর উত্তর পশ্চিম পার্শ্বে ছিল মসজিদ। তা বহু বছর আগে কালের গর্ভে হারিয়ে গেছে। তবে মসজিদের গুম্বজের ইটের পাঁজরে ঠাঁই নিয়ে বেড়ে ওঠা পাকুর গাছটি মসজিদের স্মৃতি ধরে রেখেছে।\nমুরইল সিনিয়র মাদ্রাসায় মিলেছে চারটি হাতে লেখা কোরআন শরীফঃ লোকমুখে শোনার পর খোঁজ করতে গিয়ে কাহালু উপজেলার বড়মহর গ্রামে মোঃ আকরাম হোসেন নামে এক মাদ্রাসা শিক্ষকের বাড়িতে মিললো দুটি হাতে লেখা প্রাচীন কোরআন শরীফ। একটিতে রয়েছে উঁই পোকা খাওয়ার চিহ্ন। তবে আয়াত ও আরবি ক্যালিওগ্রাফিতে লেখা হরফগুলো ঠিক আছে। মোঃ আকরাম হোসেন জানান, কোরআন শরিফ দুটি তিনি মুরইল ইসলামিয়া সিনিয়র মাদরাসার লাইব্রেরির বাতিল কাগজের স্তুপ থেকে সংগ্রহ করেছেন। এর আগে মাওলানা আ ন ম আজিজুর রহমান ও কবি মোঃ গাজিউল হক মুরইল মাদরাসায় হাতে লেখা কোরআন শরিফ থাকার খোঁজ দিয়েছিলেন। তাদের কথা অনুযায়ী চলতি বছরের ১৪ জুলাই শনিবার ওই মাদ্রাসায় গিয়ে দেখা যায়, হাতে লেখা আরও দুটি কোরআন শরীফ লাইব্রেরি কক্ষের সেলফে বাঁধাই করা অবস্থায় সংরক্ষণ করা হয়েছে।\nহাতে লেখা কোরআন শরীফগুলো কিভাবে এ মাদ্রাসায় এলোঃ বর্তমান অধ্যক্ষ মাওলানা আবুল কালাম আব্দুল হক জানালেন, দ্বীনি এই প্রতিষ্ঠানটি ১৯২৪ সালে প্রতিষ্ঠিত। শুরুতে মুরইল মুসলিম জমিদার পরিবারের অনেক অবদান ছিল। অনেকের ধারনা মুসলিম জমিদার পরিবারে অনেক দ্বীনদার মানুষ ছিলেন। যাদের সংগ্রহে হাতে লেখা প্রাচীন কোরআন শরিফ ছিল- যা তারা এই মাদরাসায় দান করেছেন। এছাড়া মাদরাসায় প্রথম দিকে বেশ ক’জন অধ্যক্ষ ছিলেন যারা লেখাপড়া করেছেন ভারতের বিখ্যাত দেওবন্দ এবং সাহারানপুর মাদ্রাসায়। তাঁর ধারণা শিক্ষাজীবন শেষ করে দেশে ফেরার পথে তারা সেখান থেকে নিদর্শন স্বরূপ হাতে লেখা কোরআন শরীফগুলো এনেছেন।\n[ লেখকঃ সাংবাদিক ও গবেষক, যোগাযোগ: [email protected], ০১৭ ১৭ ২৫ ৯০ ৮২ ]


Home | purbapar.com | অ্যালান টুরিং ও আরেক ধরনের সংখ্যালঘুরা - Home অ্যালান টুরিং ও আরেক ধরনের সংখ্যালঘুরা - Home\nচিকিৎসা বিজ্ঞান, তথ্য-প্রযুক্তি, বিজ্ঞান আবিস্কার\n৪৬৩\tবার এই সংবাদটি পড়া হয়েছে\n✍ Madhusree Bandyopadhyay\nঅ্যালান টুরিং আত্মহত্যা করেছিলেন। ৭ই জুন, ১৯৫৪ সালে। দ্বিতীয় বিশ্বযুদ্ধে টুরিং তার প্রযুক্তিগত মেধার সাহায্যে জার্মানির কোড ভেঙে সাহায্য করেছিলেন নিজের দেশ ইংল্যাণ্ডের যুদ্ধ জয়ে। সেই ইংল্যাণ্ড বিশ্বযুদ্ধত্তোর কালে পৃথিবীর অন্যতম শ্রেষ্ঠ বিজ্ঞানী ও প্রযুক্তিবিদ, নিজের অন্যতম শ্রেষ্ঠ সন্তানকে সমকামিতার দায়ে রাসায়নিক উপায়ে খোজাকরণ করে।\nওই পদ্ধতি শেষ হবার পরে টুরিং আত্মহত্যা করেন।\nটুরিং ছিলেন গণিতজ্ঞ, কম্পিউটার বিজ্ঞানী, আর্টিফিসিয়াল ইন্টেলিজেন্সের অন্যতম জনক, তাত্ত্বিক জীববিজ্ঞানী। এবং আধুনিক কম্পিউটারের জনক।\nসমকামিতা কী মানুষের কোন অস্বাভাবিকতা? প্রকৃতির সংখ্যালঘু অংশের মধ্যে সমকামিতা নিয়মিতভাবে চলে আসছে। জিরাফ, বাইসন, সিংহ, ডলফিন, বনোবো, রাজঁহাস, ভেড়া এরকম অজস্র পাখি ও পশুর মধ্যে সমকামিতা দেখা গেছে। ৮% ভেড়া স্বাভাবিক ভাবে সমকামি। তার জন্য অবশ্য ভেড়াদের খোজাকরণ করা হয় না। কারণ ওদের জন্য ধর্মীয় নির্দেশ আসে না। রাষ্ট্রীয় সন্ত্রাসে পৃথিবীর শ্রেষ্ঠ প্রাণ বলিপ্রদত্ত হয় না।\nভারতবর্ষে সমকামিতা ডিক্রিমিনালাইজ করা হয়েছে দু বছর আগে। ঊনবিংশ শতক থেকে এই দেশে সমকামিতা ছিল আইনত অপরাধ। কারণ সমকামিতা নাকি “against the order of nature”।\nএই আইন ভারতবর্ষে প্রয়োগ করেছিল ব্রিটিশরা। অথচ আমাদের দেশের মন্দিরে, খাজুরাহ ও কোনারকে, কামসূত্র গ্রন্থে সমকামিতা স্বীকৃত ছিল। আমার বা আপনার তা পছন্দের যৌন অভ্যাস না হতে পারে, কিন্তু কিছু মানুষের এটাই স্বাভাবিক পছন্দের যৌন অভ্যাস। এক সময়ে এই কথা সমাজ পরিচালকরা মেনে নিয়েছিলেন। প্রাচীন যুগে, এমনকি মধ্য যুগেও। সমকামিতার গণ্ডা গণ্ডা উদাহরণ আছে মধ্য যুগে।\nতবে গোষ্ঠীবদ্ধ ধর্ম সাধারণভাবে সমকামিতার বিরুদ্ধে। কারণ সমকামিতা সন্তানের জন্ম দিতে পারে না। আর ধর্ম চায় দলের বৃদ্ধি। তাই যে সেই অবিরাম জন্মদানের নিয়ম শারীরিক ও মানসিক কারণ বশতঃ মানতে রাজি নয়, তাকে ভয়ঙ্কর শাস্তি দিয়ে অন্যদের জন্য উদাহরণ তৈরি করে ধর্ম।\nধর্ম ও রাষ্ট্র মিলিতভাবে কিছু মানুষের প্রকৃতির স্বাভাবিক নিয়মকে পাল্টে দিতে চায়। আজকে বহু মা-বাবা সমাজের চাপে, ভয়ে, লজ্জায়, অপমানিত হবার আশঙ্কায় সন্তানের যৌন অভ্যাস পাল্টে দেবার জন্য ডাক্তারদের সাথে পরামর্শ করেন। অবশ্য এব্যাপারে রামদেবের ওষুধ নাকি অব্যর্থ, কোভিদ-১৯ এর ওষুধের মত।\nআমাদের সমাজ বিদেশি সমাজকে প্রতিবিম্বিত করতে গিয়ে নিজেদের সামাজিক অন্তর্ভুক্তিমূলক ব্যবস্থাকে ভুলে গেছে।\nতবে শুধু যৌন অভ্যাস নয়, যৌনতা ব্যাপারটাই ভিক্টরীয় সংস্কৃতির পাল্লায় পরে একদিকে কার্পেটের তলায় লুকিয়ে রাখা হয়, অন্যদিকে তাই নিয়ে আঁশটে চর্চার বন্যা বয়ে যায়। খবরের কাগজে দেখবেন, অর্ধেক পাতা থাকে এই ধরনের যৌনতা বিষয়ক গ্রাম্য পরচর্চামূলক চুটকিতে।\nএকটা উদাহরণ দেই। বহুগামিতাকে সমাজ শৃঙ্খলাবদ্ধ করেছে, বিশেষতঃ নারীর বহুগামিতায় বেড়ি পরানো হয়েছে অনেক দিন আগে।\nআগে মানুষ গোষ্ঠীবদ্ধ হয়ে থাকত। তারপরে সে শিখে নিল কৃষিকাজ। এল পরিবার। এল ব্যক্তিগত সম্পত্তি। দুটো ধানের গোলা, তিনটে ছাগল। এখন কে পাবে এই ব্যক্তিগত সম্পদ?\nনির্দিষ্ট পুরুষের স্পার্ম থেকে জন্ম নেওয়া আরেক পুরুষের হাতে যাবে ওই সম্পত্তি। ব্যক্তিগত মালিকানা সুপ্রতিষ্ঠিত রাখতে হবে। নারীর বহুগামিতা ওদের তৈরি নিয়মের বিরোধী। সেই সময়ে, এই ৫-৭ হাজার বছর আগে, পৃথিবীতে ধীরে ধীরে রাষ্ট্র ব্যবস্থা বিকশিত হচ্ছে। রাষ্ট্র নিয়ম করে নারীর বহুগামিতা নিষিদ্ধ করল।\nতাই কৃষ্ণ হতে পারে বহুপত্নীক। তবে শ্রীরাধিকে কলঙ্কিনী।\nবিভিন্ন দেশে এই সেদিন পর্যন্ত ক্ষমতাধর পুরুষ বহুগামিতা চালিয়েছে। ভারতের হিন্দু রাজন্য, বাঙালি কুলীন ব্রাহ্মণ, অটোম্যান ও মুঘল হারেম, চীনের সম্রাটের গণিকা বাহিনী, ফ্রান্স ও ইংল্যাণ্ডেরর রাজন্যবর্গ সামান্য কিছু উদাহরণ মাত্র। আজও ইসলাম ধর্মে কিছু দেশে পুরুষের বহু বিবাহ স্বীকৃত। একদিন এই আচার ছিল সমগ্র পৃথিবী জুড়ে।\nক্যাথলিক ধর্ম পুরুষের বহুগামিতাতে বেড়ি পড়াতে চেষ্টা করে। তবে ক্ষমতাধর তা মানবে কেন? তাই ইংল্যাণ্ডে অষ্টম হেনরি ধর্ম ভেঙে, আইন পাল্টে নিজেই ধর্ম তৈরি করে নিলেন। বহুগামিতার অভিযোগে স্ত্রীকে খুন করে প্রমোদে ঢেলে দিলেন মন ও প্রাণ।\nধর্ম তখন ঠুঁটো জগন্নাথ।\nসেই অষ্টম হেনরীর বংশধরের আমলে টুরিংকে খোজাকরণ করা হয়। আবার এই সেদিন একই রাজন্য বর্গ অ্যালান টুরিংকে ‘রাজকীয় ক্ষমা’ প্রদর্শন করে – তার সমকামিতার জন্য।\nএই নির্লজ্জতা ও ভণ্ডামি দেখলে স্তব্ধ হয়ে যেতে হয়।\nপ্রায় সকল পশু ও প্রাণী বহুগামী। মানুষও প্রকৃতিগত ভাবে বহুগামী। একগামিতা এসেছে সম্পত্তির মালিকানা ঠিক করতে। পরে চাপে পড়ে পুরুষের বহুগামিতাও নিষিদ্ধ হয়।\nতবে এই সমস্ত নিয়ম ও নিষেধ সাময়িক। বিবাহ বিচ্ছেদের উল্কাসম গতি বুঝিয়ে দিচ্ছে মানুষ প্রকৃতির স্বাভাবিক নিয়মের বিরুদ্ধে যেতে চায় না।\nআমরা আছি এক অস্থায়ী অন্তর্বর্তী সমাজে।\nএকদিন এই সমাজ থাকবে না। বিদেশে যেমন স্বাভাবিক নিয়মে বিচ্ছেদের পরে সম্পত্তি বিভক্ত হয়ে যায়, সন্তানরা মা ও বাবার কাছে নিয়মমাফিক বিভক্ত হয়ে বাস করে, তেমনই একদিন সকল দেশেই হবে। গোলা-গুলি ছাড়াই সমাজ এই পরিবর্তন মেনে নেবে। দেবীপ্রসাদ চট্টোপাধ্যায়ের বর্ণিত সমাজ একদিন আসবে।\nসেই অন্তর্বর্তী সময় পর্যন্ত আসুন আমরা একটু সহানুভূতি দেখাই, হাতটা ধরি ভিন্ন ধর্মীদের, সাহসী কিছু মানুষের। সামাজিক সংখ্যালঘুদের।\nযতবার আমি টুরিং এর কথা পড়েছি, ততবার তার জন্য নিঃশব্দে কেঁদেছি।\nএত প্রতিভা, এত বেদনা, এত যন্ত্রণা, এত হেনস্তা, এত ভয়াবহতা এক অতি প্রতিভাবান মানুষ একই জীবনে ভোগ করেছেন।\nবিনা দোষে ও বিনা কারণে।\nআসলে মানুষের সমষ্টিগত অবিশ্বাস্য মূর্খতার কারণে।


তিতাসের ৮ কর্মকর্তা-কর্মচারী ২ দিনের রিমান্ডে | Daily Sunshine\nসানশাইন ডেস্ক : নারায়ণগঞ্জের মসজিদে বিস্ফোরণে ঘটনায় তিতাসের কর্মকর্তা ও কর্মচারীসহ গ্রেফতার আটজনের দুই দিনের রিমান্ড মঞ্জুর করেছেন আদালত।\nশনিবার (১৯ সেপ্টেম্বর) বিকেলে সিনিয়র জুডিসিয়াল ম্যাজিস্ট্রেট কাউসার আলমের আদালতে ৮ জনকে অধিক জিজ্ঞাসাবাদের জন্য পাঁচদিনের রিমান্ড আবেদনের জন্য পাঠানো হয়।\nপরে আদালত তাদের দুই দিনের রিমান্ড মঞ্জুর করেছেন।\nগ্রেফতাররা হলেন-তিতাসের ফতুল্লা অঞ্চলের ব্যবস্থাপক প্রকৌশলী মো. সিরাজুল ইসলাম, উপব্যবস্থাপক মাহমুদুর রহমান রাব্বী, সহকারী প্রকৌশলী এসএম হাসান শাহরিয়ার, সহকারী প্রকৌশলী মানিক মিয়া, সিনিয়র সুপারভাইজার মো. মুনিবুর রহমান চৌধুরী, সিনিয়র উন্নয়নকারী মো. আইউব আলী, হেলপার মো. হানিফ মিয়া, কর্মচারী মো. ইসমাইল প্রধান।\nএর আগে দুপুরে সংবাদ সম্মেলনে সিআইডির ডিআইজি মাইনুল হাসান বলেন, তদন্তের এক পর্যায়ে আমরা তাদের গ্রেফতার করেছি। তাদের জিজ্ঞাসাবাদের জন্য রিমান্ডের আবেদন করা হয়েছে।\nগত ৪ সেপ্টেম্বর রাত পৌনে ৯টায় নারায়ণগঞ্জের ফতুল্লার পশ্চিমতল্লা এলাকার বাইতুস সালাত জামে মসজিদে বিস্ফোরণ ঘটে। এ ঘটনায় দগ্ধদের মধ্যে ৩৭ জনকে উদ্ধার করে শেখ হাসিনা জাতীয় বার্ন অ্যান্ড প্লাস্টিক সার্জারি ইনস্টিটিউটে ভর্তি করা হয়। হাসপাতালে চিকিৎসাধীন অবস্থায় ৩৩ জনের মৃত্যু হয়েছে। একজন চিকিৎসা নিয়ে বাসায় ফিরেছেন। তবে বাকি তিনজনের শারীরিক অবস্থাও আশঙ্কাজনক।


সংক্রমণ কমলেও মাস্ক পরা বাধ্যতামূলক: স্বাস্থ্য অধিদপ্তর\nঢাকানিউজ২৪.কম ; প্রকাশিত: বুধবার, ০৩ নভেম্বর, ২০২১ খ্রিস্টাব্দ, ০৪:২১ পিএম\nনিউজ ডেস্ক: স্বাস্থ্য অধিদপ্তর জানিয়েছে, সারাদেশে মহামারী করোনাভাইরাসের প্রকোপ কমে এলেও স্বাস্থ্যবিধি কঠোরভাবে মেনে চলার পাশাপাশি মাস্ক পরা বাধ্যতামূলক থাকবে।\nস্বাস্থ্য অধিদপ্তরের রোগ নিয়ন্ত্রণ শাখার পরিচালক ডা. নজরুল ইসলাম বুধবার দুপুরে ভার্চুয়াল বুলেটিনে সংক্রমন পরিস্থিতি নিয়ে কথা বলেন। পরিসংখ্যান অনুযায়ী, মঙ্গলবার সকাল ৮টা পর্যন্ত করোনাভাইরাসে আক্রান্ত সারাদেশে মারা গেছেন ২৭ হাজার ৮৭৩ জন।\nমঙ্গলবার সারাদেশের বিভিন্ন হাসপাতালে করোনায় আক্রান্ত হয়ে মারা গেছেন ৩ জন রোগী। একই সময়ে নতুন করে করোনা শনাক্ত হয়েছে ২২৯ জনের। এ পর্যন্ত মোট শনাক্ত রোগীর সংখ্যা দাঁড়িয়েছে ১৫ লাখ ৬৯ হাজার ৯৮২ জনে।তাদের মধ্যে সুস্থ হয়ে গেছেন ১৫ লাখ ৩৩ হাজার ৮৩৬ জন।\nসারাদেশে করোনা সংক্রমণে সংক্রমন ও মৃতের সংখ্যা ক্রমাগত কমে আসায় খুলে দেওয়া হয়েছে সব শিক্ষা প্রতিষ্ঠান। তারও আগে প্রশাসনিক, অর্থনৈতিক, সামাজিক সব কার্যক্রমে বিধিনিষেধ তুলে নেওয়া হয়েছে। গণপরিবহনের যাত্রী পরিবহনে আরোপিত নানা শর্তও তুলে নেওয়া হয়েছে। সংক্রমণ পরিস্থিতি ক্রমেই স্বাভাবিক হয়ে আসলেও স্বাস্থ্যবিধি কঠোরভাবে পালনের অনুরোধ জানায় স্বাস্থ্য অধিদপ্তর।\nডা. নজরুল ইসলাম বলেন, আমরা বিশ্বাস করি, করোনা সংক্রমনের এখন যে জায়গাটিতে আমরা আছি, ভ্যাকসিনেশন ও স্বাস্থ্যবিধি মেনে চলা এই দুইয়ের সমন্বয়ের মধ্য দিয়ে সেটিকে ধরে রাখা সম্ভব।\nতিনি বলেন, সংক্রমন নিয়ন্ত্রণে স্বাস্থ্যবিধি ও শিষ্টাচার অবশ্যই মেনে চলতে হবে। সকলকেই সঠিক নিয়মে নাক-মুখ ঢেকে রাখতে মাস্ক ব্যবহার করতে হবে। নিয়মিত সাবান পানি দিয়ে ২০ সেকেন্ড বা তারও বেশি সময় ধরে হাত ধুতে হবে। প্রয়োজন অনুযায়ী হ্যান্ড সেনিটাইজ করতে হবে। সামাজিক দূরত্ব বজায় রাখবার বিষয়টি অবশ্যই আমাদের মাথায় রাখতে হবে।\nযারা দীর্ঘমেয়াদী রোগে আক্রান্ত রয়েছেন, তাদের জ্বর বা কোভিডের উপসর্গ থাকলে দ্রুত হাসপাতালে চিকিৎসকের পরামর্শ নেওয়ার পরামর্শ দিয়েছে স্বাস্থ্য অধিদপ্তর। মহামারী নিয়ন্ত্রণে আনতে রাজনীতিবিদ, জনপ্রতিনিধি, সামাজিক ও ধর্মীয় নেতৃবৃন্দ, উন্নয়ন সহযোগীদের প্রত্যক্ষ ও পরোক্ষ অংশগ্রহণের কথাও জানান ডা.নজরুল।\nদেশে প্রথমবারের মতো ১২ থেকে ১৭ বছর বয়সী শিক্ষার্থীদের করোনাভাইরাসের টিকাপ্রদান শুরু হয়েছে গত অক্টোবর মাস থেকে। সরকারের হাতে ৬০ লাখ ডোজ ফাইজারের টিকা রয়েছে, এ থেকে ৩০ লাখ ডোজ দেওয়া হবে শিশুদের। বাকি ৩০ লাখ ডোজ রেখে দেওয়া হবে দ্বিতীয় ডোজ দেওয়ার জন্য।\nস্বাস্থ্য অধিদপ্তরের মহাপরিচালক ডা. এবিএম খুরশীদ আলম জানিয়েছেন, এই টিকা দেওয়া হবে ‘টেস্ট রান’ হিসেবে। যাদের টিকা দেওয়া হবে তাদের ১০ থেকে ১৪ দিন পর্যবেক্ষণ করা হবে।\nটিকা দেওয়ার পর শিশুদের স্বাস্থ্য সুরক্ষার বিষয়টি অভিভাবকরা খেয়াল রাখেন সে বিষয়ে অনুরোধ জানিয়েছে স্বাস্থ্য অধিদপ্তর।\nডা. নজরুল ইসলাম বলেন, ১২-১৭ বছর বয়সীদের টিকা কার্যক্রম শুরু হয়েছে। সে জায়গাতেও অভিভাবকরা যেন স্বাস্থ্য সুরক্ষার বিষয়টি মেনে চলেন স্বাস্থ্য অধিদপ্তর থেকে সেই অনুরোধ করা হয়েছে।


কোন ব্যক্তি যদি খাটের ওপরে শুয়ে থাকে, তবে আমি কি নিচে বসে কুরআন পড়তে পারবো? এ বিষয়ে কুরআন-হাদিসে কোন বিধিনিষেধ আছে কি না? যদি থাকে রেফারেন্স সহ ব্যাখ্যা করবেন দয়া করে। ---- আব্দুল্লাহিল হাদী বিন আব্দুল জলীল।\nHomeদ্বীনি প্রশ্নোত্তর?কোন ব্যক্তি যদি খাটের ওপরে শুয়ে থাকে, তবে আমি কি নিচে বসে কুরআন পড়তে পারবো? এ বিষয়ে কুরআন-হাদিসে কোন বিধিনিষেধ আছে কি না? যদি থাকে রেফারেন্স সহ ব্যাখ্যা করবেন দয়া করে। ---- আব্দুল্লাহিল হাদী বিন আব্দুল জলীল।\nby - Barta View on - November 02, 2021\nকোন ব্যক্তি যদি খাটের ওপরে শুয়ে থাকে, তবে আমি কি নিচে বসে কুরআন পড়তে পারবো? এ বিষয়ে কুরআন-হাদিসে কোন বিধিনিষেধ আছে কি না? যদি থাকে রেফারেন্স সহ ব্যাখ্যা করবেন দয়া করে।\nকেউ খাটে শুয়ে আছে আর আপনি তার পাশে একটু দূরে ফ্লোরে বসে কুরআন পড়ছেন। এতে কোন সমস্যা নেই। কেননা আপনি আপনার স্থানে বসে কুরআন পড়ছেন আর অন্যজন তার স্থানে খাটে শুয়ে আছে। দু জনের মাঝে কোন যোগসূত্র নাই। তাছাড়া সে তো আর সরাসরি কুরআনের উপরে নাই যে, এতে কুরআনের প্রতি বেয়াদবি হওয়ার আশঙ্কা রয়েছে।\nমোটকথা এ অবস্থায় কেউ অদূরে চেয়ারে বসে থাকলে বা খাটে শুয়ে থাকলে নিচে বসে কুরআন পড়ায় কোন আপত্তি নাই ইনশাআল্লাহ।\nআব্দুল্লাহিল হাদী বিন আব্দুল জলীল----


কাদা মেখে বিয়ের ফটোশুট ,ভাইরাল সেই ছবি! – দৈনিক আলোকিত ভোর\nHome/বিনোদন/কাদা মেখে বিয়ের ফটোশুট ,ভাইরাল সেই ছবি!\nবিনোদন ডেস্ক: বিয়ের মৌসুম চলছে, তাই বিয়ের ফটোশুটও এখন বেশ চলছে। পাহাড় থেকে শুরু করে সমুদ্রের ধারে, জঙ্গলে, শহরের রাস্তায় অথবা গ্রামের মাটিতে বিয়ের আগে পরে অনেকেই রোম্যান্টিক মুহূর্ত ক্যামেরাবন্দি করে রাখেন। তাই বলে কাদায় বিয়ের ফটোশুট!\nকাদার মধ্যে নেমে কি কেউ রোম্যান্টিক হওয়ার কথা ভেবেছেন? নিজের জীবনে বিয়ের মতো বিশেষ মুহূর্তকে অমলিন করে রাখতে সমস্ত দম্পতিই নতুন কিছু করবেন ভাবেন। তেমনই ভেবেছিলেন কেরলের এক দম্পতি, কাদার মধ্যে তাদের রোম্যান্টিক ফটোশ্যুট এখন সারাদেশেই ভাইরাল। খবর এনডিটিভির।\nকেরলের ওই দম্পতি কাদা মেখে, কাদায় শুয়ে এই অন্যরকমের ফটোশ্যুট করেছেন। তাদের এই পোস্ট ওয়েডিং শ্যুটের থিমই ছিল মাড লাভ! মাড থিম ফটোশ্যুট করেছেন বিনু সিন্স ওয়েডিং সংস্থা। ফটোগ্রাফারের বক্তব্য, “সবসময় অন্যরকমের ফটোশ্যুটের চাহিদা থাকে দম্পতিদের, তাই আমরাও কিছু আলাদাই করতে চেয়েছি।”\nছবির দম্পতির নাম জোস এবং অনীশা। দু’জনেই এই নতুন ধরণের থিমে বিয়ের ফটোশ্যুট করার সিদ্ধান্ত নেন। তাদের এই নয়া ধরণের ফটোশ্যুট সোশ্যাল মিডিয়াতে রাতারাতি ভাইরাল হয়ে গিয়েছে। জোস একজন রাজনৈতিক কর্মী এবং অণীশা ব্রিটিশ যুক্তরাজ্যে নার্স।\nবিনু সিন্স ফটোগ্রাফি ফেসবুক পেজে এই ছবিগুলো শেয়ার করেছে।\nকাদা মেখে বিয়ের ফটোশুট ভাইরাল সেই ছবি!


পরনে লাল শাড়ি, চোখে সানগ্লাস! ভাইরাল "নয়া দামন" - গানে দুর্দান্ত নাচলেন দীপান্বিতা কুন্ডু! তুমুল ভাইরাল হল ভিডিও। » BrightBengal.Com\nHome/নিউজ/পরনে লাল শাড়ি, চোখে সানগ্লাস! ভাইরাল “নয়া দামন” – গানে দুর্দান্ত নাচলেন দীপান্বিতা কুন্ডু! তুমুল ভাইরাল হল ভিডিও।\nনিজস্ব প্রতিবেদন :-যত সময় যাচ্ছে ততই কিছু না কিছু গান খবরের শিরোনাম দখল করছে । বেশ কিছুদিন আগে খবরের শিরোনাম দখল করেছে সিংহলি ভাষার একটি গান যার নাম মানিকে মাগে হিতে । এই গানটি সাথে ভিডিও করতে পছন্দ করেছে সমাজের উচ্চ শ্রেণীর মানুষেরা ।\nগায়ক-গায়িকা অভিনেতা-অভিনেত্রী থেকে শুরু করে সাধারণ মানুষেরও ।। কিন্তু এই গানের সাথে ভিডিও করে জনপ্রিয়তা অর্জন করার চেষ্টা করেছেন । কিন্তু আমরা যদি আরো একটি পিছন দিকে চলে যায় তাহলে এমনটা লক্ষ্য করবো যে এই গানটি ভাইরাল হওয়ার আগে গোটা সোশাল মিডিয়া জুড়ে ব্যাপক পরিমাণে একচেটিয়া অধিকার স্থাপন করেছিল বাংলাদেশ একটি গান আইলারে দমন।\nএই গানটি প্রথমবারের মতন ব্যবহার করা হয়েছিল বাংলাদেশ একটি বিয়ে বাড়িতে । তারপর থেকেই ঝড়ের গতিতে ছড়িয়ে পড়ে গোটা সোশ্যাল মিডিয়াতে । শুধুমাত্র ওপার বাংলা এপার বাংলার জনপ্রিয়তা পেয়ে যায় গানটি ব্যাপক পরিমাণে । সেই গানের সাথে নৃত্য পরিবেশন করে নিজেকে জনপ্রিয় করে তোলার চেষ্টা দেখা গিয়েছিল প্রত্যেকের মধ্যে । তবে হঠাৎ করে এই গানের সাথে নৃত্য পরিবেশন করলেন পান্তা ভাতের কুন্ডু । ডান্স বাংলা ডান্স সিজন ফোর যাকে জনপ্রিয়তা এনে দিয়েছিল।\nএই ডান্স বাংলা ডান্স সিজন ৪ এর প্রথম প্রতিযোগী হিসেবে অংশগ্রহণ করলেও পরে সঞ্চালন এর ভূমিকা গ্রহণ করেছিলেন তিনি । সম্প্রতি তাকে বাংলাদেশী গান আইলারে দামান আমার সাথে নাচতে দেখা গেল বাড়ির ছাদে । বৃষ্টির ওয়েদার মেঘলা আকাশ এবং তার মধ্যে এই গান কে বেছে নিয়েছে । পরনে ছিল লাল রঙের একটি শাড়ি কালো রংয়ের ব্লাউজ এবং কাল রংএর একটি সানগ্লাস । ইতিমধ্যে তার নাচের ভিডিও এখন নেট দুনিয়া হট টপিক বলতে পারেন । তবে আগের তুলনায় তার নাচের স্টেপ এবং এক্সপ্রেশন অনেক উন্নত একথা বলেছেন অনেকে ।\nরোগীর সংখ্যা বৃদ্ধির জেরে চিন্তায় কেন্দ্র; ৪৫ বছরের উর্ধ্বে সকলকেই দেওয়া হবে করোনা টিকা।


হুক এবং লুপ টেপ,হুক এবং লুপ টেপ Taiwan - এর প্রস্তুতকারক, সরবরাহকারী, পাইকার, সরবরাহকারী এবং কারখানার কাছ থেকে আপনাকে বেশ কয়েকটি বিষয় জানতে হবে!\nএকটি কারখানায় সঙ্গে একজন পেশাদার কারখানা সরবরাহকারীর এবং রপ্তানিকারক দ্বারা হিসাবে Taiwanআমাদের প্রধান পণ্য সব ধরণের অন্তর্ভুক্ত হুক এবং লুপ টেপ পণ্য. দক্ষ এবং ব্যক্তিগতকৃত সেবা বরাবর পণ্য ও অ্যাপ্লিকেশনের আমাদের মধ্যে গভীরতা জ্ঞান আমাদের গ্রাহকদের এবং সরবরাহকারী সঙ্গে কখনও দীর্ঘস্থায়ী পণ্য নির্মাণ করতে আমাদের সক্রিয়. পণ্য এবং পরিষেবা নিষ্পাপ আমাদের পরিসর নতুন উচ্চতা আমাদের প্রতিযোগীদের থাকতে সক্ষম. আপনি যদি আমাদের পণ্য কোন মডেল আগ্রহী, বিনামূল্যে হতে অনুগ্রহ করে আমাদের সাথে যোগাযোগ.\nসেরা হুক এবং লুপ টেপ সন্ধান এবং শপিংয়ের জন্য আপনাকে হুক এবং লুপ টেপ প্রস্তুতকারক, সরবরাহকারী, পাইকার, সরবরাহকারী, ওএম এবং ওডিএম এর সর্বোচ্চ মানের সম্পর্কে জানতে হবে Taiwan এ একটি কারখানা